text:
Umubyeyi wanjye yitwaga Matiyasi. Buri taliki ya 14 Gicurasi, ba Matiyasi bose twari duturanye bahimbazaga umunsi mukuru wa Bazina wabo mutagatifu. By’umwihariko wari umunsi mwiza cyane ku bana bato : nyuma y’igitambo cya misa, twazengurukaga mu ngo za ba Matiyasi, tugakora umunsi mukuru, ibiribwa n’ibinyobwa…bikatugeraho ku bwinshi ! Iyo twageraga muri buri rugo, icyabanzaga kwari ugutega amatwi isomo ryo muri Bibiliya rivuga itorwa rya Matiyasi intumwa, ku buryo ndetse abana bari bararifashe mu mutwe ! Hakurikiragaho kuririmba ya ndirimbo igira iti :
Mutagatifu Matiyasi,
Munsi wubahaga Imana,
None yakwituye ibyiza,
Turagushima uyu munsi…
Abo ba Matiyasi bose twahimbazaga icyo gihe nta n’umwe ukiriho ! Kwibuka…..
Kuri iki cyumweru kibanziriza umunsi mukuru wa Pentekosti, Liturjiya iradusaba kuzirikana itorwa ry’intumwa Matiyasi. Iyo nkuru tuyisanga mu gitabo cy’Ibyakozwe n’Intumwa 1,15-26. Matiyasi yatorewe gusimbura Yuda. Turibuka neza uko Yezu yatoye intumwa 12, kugira ngo zizamufashe kugeza Inkuru nziza y’umukiro ku bantu bose batuye isi.
Mbere yo gutora Intumwa 12, Yezu yaraye ijoro ryose asenga Imana kugira ngo imurikire ayo MATORA. Yatoranyije mu ncuti ze z’amagara abagabo yari yizeye kuruta abandi, bafite ubushake bwo kumukurikira no gufatanya na we gukiza isi . Nyamara umwe muri bo yaje guta umurongo aramugambanira, baramwica.
1. Yuda yazize iki?
Yuda yari umuntu ukwiye kwizerwa, yari intungane, ntabwo Yezu yamutoreye kugira ngo azamugambanire! Ahubwo kuba Yuda yaragurishije uwamutoye bitwumvisha ko Umuntu agumana UBWIGENGE bwe, kugeza n’aho ari bwo aheraho mu guhangana n’Iyamuhanze!
Nk’uko Petero abivuga uyu munsi “Yuda yataye(déserter) ku bwende bwe umurimo mwiza yari yaratorewe”, amaherezo ye aba ayo gupfa nabi yimanitse. Yuda yazize ingeso yo gusumbisha inda ye ubutumwa bwiza bwo gukiza benshi yari yaremeye nta gahato. Bibaho !
Iyo umuntu wahawe kwita ku nyungu za benshi agize atya agahitamo kwita ku nyungu ze zonyine, ndetse agafata ibya benshi akabyita ibye wenyine, aka wa mugabo urya utwe akarenzaho n’utw’abandi, aba atatiye umurimo wo kuba ingirakamaro .Iyo uwo muntu ari umutegetsi w’igihugu aba akwiye kwegura cyangwa se kweguzwa mu maguru mashya atarakora ishyano: kwimanika cyangwa kumanika abo ashinzwe! Ntihakagire ubabeshya, nta mahoro y’umuhemu: n’iyo atimanitse ngo bigaragare apfa ahagaze , kandi urwo nirwo rubi !
2. Umurimo we uzahabwe undi!
Intumwa zari zarumvise neza ko umubare wazo wa 12 ufite icyo usobanura. Koko rero ntiwagenuraga gusa imiryango 12 ya Isiraheli , uwo mubare ni n’umubare w’IKIPE YUZUYE! Muri iki gihe twavuga ko umubare 12, ari uw’Ikipe ya Football=11+umutoza wayo ; cyangwa iya Volleyball n’abasimbura bayo….Kugira ngo ikipe igire abafana bayishyigikira igomba kuba ari ikipe yuzuye, ifite umutoza (muzima nka Yezu), yemera gukora imyitozo, yemera kujya mu kibuga abakinnyi bakagabana imyanya hakurikijwe impano ya buri mukinnyi, bityo IKIPE igashobora gutsinda ibitego no gutwara ibikombe….
Intumwa zibibwirijwe na Roho Mutagatifu zumvise kare ko zigomba gusimbura Yuda kugira ngo umubare ugize IKIPE Yezu yashatse ukomeze wuzure. Kwamamaza inkuru Niziza si umurimo w’umuntu umwe, ikipe yari ngombwa, kandi koko bariya bagabo 12 gusa baragakoze, Inkuru nziza bayamamaza ku migabane yose y’isi, dore imyaka ishize irenga 2000 ibyo bitangiye! N’ubu Match iracyakomeza.
(1)Ni irihe tegeko ryayoboye ITORWA rya Matiyasi ?
Nuko Petero araterura ati: “Dore icyo tugomba gukora: Hari abantu babanye natwe mu gihe cyose Nyagasani yari kumwe natwe, guhera ku munsi abatijwe na Yohani kugera atuvanywemo agasubira mu ijuru. Ni ngombwa ko umwe muri bo afatanya natwe kuba UMUHAMYA W’IZUKA rye”. Nuko bahitamo abakandida 2, Yozefu Barisabasi bitaga Justus(kubera ubutungane bwe bwari buzwi na bose !) na Matiyasi. Hanyuma ikoraniro risenga Imana muri aya magambo : Nyagasani wowe uzi umutima wa buri muntu, twereke uwo uhisemo muri aba bagabo bombi kugirango ahabwe umurimo wa gitumwa Yuda yataye akajya kwimanika. Nuko bakora ubufindo, maze ubufindo bufata Matiyasi, kuva ubwo yinjira mu RUGAGA rw’Intumwa zari zisigaye ari 11”.
Iyi nkuru iratwereka uko Kiliziya yatangiye kwisuganya, ihereye ku Ntumwa Yezu yari yaratoye. Gusa urupfu rwa Yuda rweretse Intumwa ko zitazabaho ubuziraherezo hano ku isi kandi nyamara ubutumwa zari zaratorewe bwo bwagombaga gukomeza na nyuma y’urupfu rw’Intumwa za mbere zose. Bumvise kare ko bagomba kwemera no kwitegura KUZASIMBURWA.
(2)Intumwa itorwa hashingiwe kuki?
Mu gutora Matiyasi ntabwo hashingiwe ku gihagararo cyangwa ubundi bwemarare bushingiye ku mico myiza y’umuntu ku giti cye. Ikibyemeza ni uko Matiyasi nta handi avugwa muri Bibiliya mbere y’uko atorwa. Ndetse na nyuma yo gutorwa nta handi Bibiliya yongera kumuvuga. (Bivuze ko burya hari abandi bantu basanzwe batari bake bakurikiraga Yezu, uretse ziriya ntumwa 12).
Nyamara CONDITION y’ingenzi Matiyasi yari ayujuje: kuba yarakurikiye Yezu ubutagoheka (Fidélité) hamwe n’Intumwa guhera mu ntangiriro Yezu abatizwa, akaba yarumvise inyigisho ze mu gihe cy’imyaka igera kuri itatu yose, akaba yarasangiye na we kandi akaganira na we, akaba yaramubonye apfa ariko cyane cyane akaba yaramubonye amaze KUZUKA mu bapfuye! Le point est là.
(3)Intumwa itorerwa iki
Nta bundi butumwa Matiyasi yahawe uretse gufatanya n’izindi Ntumwa kuba UMUHAMYA w’IZUKA rya Nyagasani Yezu.
Iri tora riratwereka UBWIGENGE n’URUHARE rukomeye buri Ntumwa ifite mu kubaka Kiliziya no kwamamaza Inkuru Nziza y’Izuka. Muri make, ”Byose bikorwa n’abantu”. Intumwa nizo zitora izindi ntumwa. Hatagize abantu bitanga, ngo batekereze, batore abafasha babo,….bagategereza ko Imana izabakorera byose….ntacyakorwa!
Na none ariko uruhare rukomeye rw’abantu rugira agaciro iyo ruretse kuba urwa kimuntu gusa, ngo ruyoborwe n’urunturuntu, Imana nayo igahabwa umwanya. Imana niyo dukomoraho indangagaciro zirenze kamere muntu yonyine (Ubutabera, Ubuvandimwe,Urukundo…).Itora rya Matiyasi ryakozwe mu nzira y’ubufindo (tirage au sort). Byari byoroshye ko Petero yagira ati njye ndabona ari Matiyasi cyangwa Barsabasi ukwiye uyu murimo. Nyamara siko byagenze. Nyuma yo gusenga, ahari batereye igiceri hejuru…Abayahudi b’icyo gihe bemeraga ko iyi nzira y’ubufindo ari bwo buryo bwiza bwo guharira Imana icyemezo cya nyuma. Ng’uko uko Roho Mutagatifu ari we ubwe wahisemo Matiyasi ! Yapfuye ahowe Imana, Abagereki bemeza ko yaba yariciwe muri Etiyopiya.
3.Iyi nkuru yakwigisha iki Abanyarwanda muri iki gihe?
Mu gihe igihugu cyacu cyugarijwe n’AKARENGANE KARENZE IGIPIMO, inkuru nk’iyi yatwungura byinshi :
(1)Abanyarwanda benshi barihebye , bahora mu cyunamo kidashira kubera gupfusha abantu benshi bazize akaboko k’undi munyarwanda no gutakaza imitungo bagezeho biyushye akuya ! Birakwiye ko Abahamya b’Izuka bakora umurimo wabo wo guhoza abashavuye(Consolation). Nanone ariko biragoye cyane guhoza ABAGIPFUSHA….Umurimo wo GUHOZA ukwiye kujyana n’uwo guhagarika imashini yica Abanyarwanda umusubizo. Ni ukuvuga ko umurimo w’Intumwa zigisha Inkuru nziza y’Izuka ukwiye kunganirwa n’umurimo w’Izindi Ntumwa ziyobora igihugu mu nzira y’UBUTABERA.
(2)Kugira ngo Ubutabera bugere ku Banyarwanda bose cyane cyane abakene, hagomba kuboneka abagabo 12 b’intwari biyemeza kwitanga kugira ngo ibintu bihinduke mu gihugu.
(3)Si ngombwa ko abo bagabo baba abantu b’ibihangange basanzwe bazwi kuri « scène politique nationale et internationale ! ». Bene abo twarabategereje amaso ahera mu kirere, none imyaka n’imyaniko irashize, ntibigaragaza ! Abakomeza kwituramira bibwira ngo « Hari abandi babirimo… »basubize amerwe mu isaho !
(4) Abo bagabo bagomba kuba gusa ari ABAHAMYA b’uko Akarengane kifashe mu gihugu (uko Abanyarwanda bamburwa uburenganzira bwabo: uko bavangurwa, uko bafungirwa ubusa, uko bakubitwa, uko basenyerwa amazu, uko barandurirwa imyaka, uko bamburwa imitungo yabo,uko bicirwa ubusa…). Abavugira mu kirere gusa batazi ibibazo nyakuri abenegihugu barimo cyangwa se ababyirengagiza nkana ; abatitaye k’uko abaturage babayeho ; abitekerereza gusa imyanya y’ubuyobozi bazakukana…abo ni abashumba b’inda zabo zonyine, ntibajyanye n’igihe, nta n’icyo bamaze.
(5) Nk’uko nta muntu wari kwiterera mu rugaga rw’Intumwa atabitorewe, abakwiye kwitwa ABAYOBOZI beza b’igihugu si abarusha abandi ubukana bwo gufata ubutegetsi ku ngufu ! Nk’uko amateka yacu yabitweretse, « Bene abo » nibo ba NYIRABAYAZANA b’ibibazo byose bitwugarije. Niba Itegeko nshinga u Rwanda rugenderaho muri iki gihe ritinyuka rikavuga ngo : Ubutegetsi bwose bukomoka ku mbaga y’Abanyarwanda …kandi nta Gatsiko cyangwa umuntu ku giti cye wakwiha ubutegetsi, (Ingingo ya 1 n’iya 2)…nihigwe inzira zose zishoboka ngo Abanyarwanda batangire bayoborwe n’Abategetsi bihitiyemo, bibonamo, bafitiye icyizere! Hatabayeho IBIGANIRO byimbitse kuri icyo kibazo… intambara zizakomeza zibe ndende!
(6) Ubwo igihugu cyacu kirimo abategetsi benshi barenganya rubanda, kandi abo bategetsi bakaba batiteguye GUSIMBURWA, kubasimbura ntibizoroha kandi ntibizikora, icyo akaba ari nacyo gitera benshi KUGIRA UBWOBA. Niyo mpamvu Abagabo 12 bakenewe kugira ngo bashobore kugira icyo bahindura mu Rwanda bagomba kuba ari ABAHAMYA B’IZUKA rya Nyagasani. Ni ukuvuga abantu (abagabo n’abagore) barangije kumva neza no kwemera n’umutima wabo wose ko no « HAKURYA Y’IMVA HARI UBUGINGO ».
Naho ba bandi batuye ku bilometero 10.000, kure y’u Rwanda, nyamara hakoma gato bagatera hejuru, ngo murabe maso Kagame yohereje ba Maneko be kutumara….kubashingiraho amizero ni uguta irembo ugaca mu cyanzu!
Iyaba twese twashoboraga kubyumva kimwe:
Mu Rwanda rw’iki gihe gukora politiki irwanya akarengane igasubiza Abanyarwanda UBWIGENGE n’UBUTABERA, si ibintu byo gukina: ni UGUTINYUKA, ni UKWITANGA, byaba ngombwa ukamena amaraso yawe aho kumena ay’abandi! Na Matiyasi Intumwa yapfuye yishwe kubera ubutumwa bwe bwo kwamamaza Inkuru Nziza…ariko tumwemera nk’intwari kandi ariho mu ikuzo rizira iherezo.
Niba rero ari uko ibintu byifashe, ubwo se izo NTUMWA 12 Abanyarwanda bategereje zizaboneka zite? Ryari?
Ko njye numva nakwitanga nkaba umukandida wo kwinjira muri urwo rugaga , nawe wabyemera?
Padiri Thomas Nahimana.


c: text/html

text:
Ndavuga nti “Muyoborwe n’Umwuka”, kuko ari bwo mutazakora ibyo kamere irarikira kuko kamere irarikira ibyo Umwuka yanga, kandi Umwuka yifuza ibyo kamere yanga kuko ibyo bihabanye, ni cyo gituma ibyo mushaka gukora atari byo mukora. Ariko niba muyoborwa n’Umwuka, ntimuba mugitwarwa n’amategeko. Abagaratiya 5:16-18
Umuntu arimo ibice 3: Igice cyambere cy’umuntu ni Umwuka, iyo tuvuga umwuka ntabwo tuba tuvuga umuyaga ahubwo Umwuka ni izina ry’umuntu wa gatatu imbere. Uwo muntu afite: Umutima, amaso ndetse n’amatwi[ Bibiliya irabivuga ngo ‘Imana ihumure amaso yanyu y’umutima’] iyo ivuga umutima iba ivuga Umwuka.
Uwo muntu (Umwuka) akurikirwa n’undi muntu wa kabiri: Ubugingo, nawe ni umuntu umeze nk’uko duteye( Afite umutwe, amaso, ibitekerezo, afite n’umutima). Uwo (Ubugingo), atwikiriwe n’uwa gatatu twita Umubiri ni iyi shusho y’inyuma mureba.
Ishusho y’umuntu iba itwikiriye Ubugingo, Ubugingo nabwo bugatwikira Umwuka. Rero haba urugamba, aho umubiri n’ubugingo bishudika bikaba umuntu umwe witwa Kamere( Ubusabane bw’ubugingo n’umubiri nibyo bibyara ijambo kamere). Hanyuma rero Umwuka ntushobora kugirana ubusabane nabo, ahubwo Umwuka ushaka kubitegeka nabyo bikavuga biti reka natwe tumutegeke! Noneho bakarwana.
Intebe y’Imana mu muntu iba mu mwuka, intebe y’umuntu kamerere iba mu bugingo, naho intebe y’ubwenge mu bitekerezo, iba mu mubiri(Serveau). Umubiri udufasha kugirana ubusabane n’ibintu byo hanze, naho Ubugingo budufasha kugirana ubusabane natwe( Njyewe ubwanjye) naho Umwuka, umfasha kugirana ubusabane n’Imana. Adamu yabumbwe mu gitaka, hanyuma Imana izana Umwuka ihumekere mu mazuru ye(Umwuka wari muri Adamu ukomoka ku Mana).
Guhura k’Umwuka w’Imana n’umubiri w’Adamu, byabyaye ubugingo. Ubugingo rero bukomoka habiri(Bufitanye isano n’Umubiri kandi bukagirana isano n’Umwuka). Rero birashoka ko ubugingo bushobora kwiyemeza kubana n’Umubiri burundu, cyangwa kubana n’Umwuka burundu. Ni nk’umwana uri hagati ababyeyi baratandukanye, umubyeyi atuye hamwe n’undi atuye ahandi, noneho bakabaza umwana guhitamo kubana na nyina cyangwa kubana na se.
Ubugingo rero bwo bwamaze guhitamo kubana n’Umubiri igihe Adamu yaguye, hanyuma Umwuka asigara ari wenyine( Ni nk’umubyeyi umwe wanzwe n’umwana, agumana agahinda igihe kirekire). Umwuka ahora ahendahenda Ubugingo ngo agaruke amujyane ku Mana, Ubugingo nabwo bukavuga buti njyewe nzomatana n’Umubiri( Arirwo rupfu) tuzasubirana mu butaka! Uzumva ijambo muri Bibiliya rivuga ngo ‘ Twari twarapfuye tuzize ibyaha’. Twarapfuye kuko Ubugingo bwafatanye n’Umubiri, hanyuma ingaruka ziba urupfu kuko uyu mubiri usubira mu butaka ugapfa.
Uru rugamba ruri hagati y’Umwuka na Kamere rero, ni urugamba rukomeye twe tugomba kugiramo uruhare bitewe no guhitamo kwacu. Mwibuke ibyo Paul yavuze ngo ‘Ibyiza nshaka gukora sibyo nkora, ahubwo nkora ibyo Kamere yifuza(Igihe cyose nifuza gukiranukira Imana ariko gukiranirwa kukaza mbere): Nifuza kuvuga neza ariko nkisanga navuze nabi, nifuza kugirira abantu neza ariko ngasanga nabagiriye nabi, nifuza kudakora icyaha ariko nkasanga nagikoze, nifuza kuvuga ukuri ariko nkasanga ikinyoma cyantanze imbere.
Ibi bizanwa n’uko Kamere ihora ihabanye n’Umwuka, aho Umwuka usaba ko uvuga ukuri kamere yo ikakubwira ngo beshya. Intambara ya Kamere n’Umwuka irahari, Bibiliya ibyita umuntu mushya n’umuntu wa kera, aho biba biturutse kuri Adamu wa kera na Adamu wa nyuma(Yesu Kristo). Adamu wa kera yaraguye ariko Adamu wa nyuma we yaratsinze, abakiri muri Kamere bakurikiza iby’Adamu wa mbere ariko abari mu Mwuka barakurikiza iby’ Adamu wa nyuma, Yesu Kristo.
Bibiliya ivuga ko “ Nkuko haje Adamu wa mbere wogoje abantu bose bagapfa, haje Adamu wa nyuma ariwo Mwuka utubeshaho mu bugingo buhoraho. Umuntu arakizwa ariko akisanga uburakari bukiri bwose, kubeshya bikirimo, utunyanga, gukora utuntu tudakwiriye tukiri muri we, ni kamere arimo arwana nayo. Iyo arangije gukora ibyo, umuntu w’imbere aramugaya hanyuma Umwuka akicuza(ngo ariko kuki nabikoze we?!), uwo ni umugayo w’umuntu w’imbere ariwe muntu mushya dufite muri Yesu. Urwo ni urugamba rukomeye!
Imana irifuza kwerekana abana bayo banesheje iyi kamere, bagendera mu mbaraga z’Umwuka. Bibiliya ivuga ko Kamere irarikira ibyo Umwuka yanga, Yesu yabwiye abigishwa be i Getsemani ngo ‘Umwuka arabishaka, ariko umubiri yananiwe’. Igihe cyose muri twebwe, Kamere idusaba gukora ibihabanye n’Umwuka, Umwuka ati’ Wiyirize iki cyumweru’, Kamere ati ’Urye iki cyumweru’. Umwuka ati ’Byuka usenge mu gicuku’ Kamere iti’ Ryama uzaba usenga’, Umwuka ati ’Fasha uriya muntu’, Kamere nayo iti ’Ibyo mfite nanjye ntibimpagije’.
Izo ni intambara duhoramo, ibyemezo byose dufata bya buri munsi bibanza guca mu rugamba rwa Kamere n’Umwuka. Kamere ikubwira ko ‘Ukoze ibi uratakaza, Umwuka akakubwira ngo bikore urunguka’. Igihe cyose Kamere yifuza ibibabaza Umwuka, Kamere ni umwanzi w’Umwuka. Pawulo yarwanye na Kamere ageza igihe anezeza Imana aravuga ngo ‘Meze nk’ibisukwa ku gicaniro’, yari ageze aho ashobora kunezeza Imana.
None se ko njye nawe turimo izi ngingo 3, Umwuka, Ubugingo na Kamere kandi Kamere yacu ikaba ikozwe n’Umubiri n’Ubugingo, twabitsinda dute kugira ngo duhore tunezeza Imana? Mwese icyo kibazo murakibaza! Agakiza.org, tubararikiye kutazacikwa n’igice cya kabiri kuri iyi nyigisho, aho tuzagaruka kubyo twakora kugira ngo dutsinde Kamere, tugere aho Imana ishaka.
Wareba kandi iyi nyigisho hano: INTAMBARA HAGATI Y’UMWUKA NA KAMERE MUNTU By Apostle Dr Paul M Gitwaza
VIDEO
Source: Dr. Paul Gitwaza Official
[email protected]

robotstxt: allowed

filter: keep


text:
Abana 23 barimo n’abibaga mu ngo z’Abayobozi basubijwe mu miryango nyuma yo kugororwa
Ikigo gishinzwe Igororamuco (NRS) hamwe n’Umuryango washinzwe na Rugamba Cyprien n’umugore we Daphrose Mukansanga (CECYDAR), basubije mu miryango abana bavuye ku muhanda, barimo n’abari abajura mu ngo z’Abayobozi nk’uko babyivugira.
Rugamba na Mukansanga bishwe muri Jenoside yakorewe Abatutsi mu 1994 ariko basiga bashinze umuryango CECYDAR (wari Communauté de l’Emmanuel), wakomeje kwita ku bana batishoboye n’imiryango yabo.
Kuri uyu wa 17 Nzeri 2021, CECYDAR yahaye ababyeyi abana babo 23 bakomoka ahanini mu Murenge wa Kinyinya mu karere ka Gasabo, ikavuga ko hari n’abandi 82 ikirimo gufashiriza mu miryango yabo ariko bakiri mu muhanda.
Muri abo bana harimo abajya kwiba ndetse ntibanatinye ingo z’abayobozi bakomeye, nk’uko bisobanurwa n’umwe muri bo ariko wiyemerera ko yacitse kuri iyo ngeso, twahisemo kumwita Ngirinshuti.
Ngirinshuti agira ati “Nibye abayobozi, twaragendaga tugakomanga ku gipangu tukihisha, umuzamu yaza agakingura akatubura ariko akibagirwa gukinga neza agasubirayo agasinzira, tukinjira twomboka tukiba tukigendera, nibaga amatelefone, najyaga gusyaga ibirayi, abayobozi bo hasi nka ba Moyor na Gitifu bo twari twarabazengereje”.
Ngirinshuti umaze amezi atandatu ahugurwa na CECYDAR avuga ko atazasubira mu muhanda ndetse yabyemereye ubuyobozi hamwe n’umubyeyi we witwa Uwihoreye Françoise.
Uwihoreye avuga ko CECYDAR yamufashirije umwana ikamwigisha imico myiza n’inshingano, ariko agasaba ubufasha bwo gukomeza kumukurikirana.
Uwihoreye yakomeje agira ati “Hari igihe abantu bazaga kunkura mu kazi ngo njye kuriha ibyo umwana wanjye yibye, ariko ubu yarahindutse cyane, ni umwana muzima, kereka wenda asubiyeyo nyuma”.
Ngirinshuti na bagenzi be bavanwa mu muhanda n’inzego z’ibanze zikabashyikiriza imiryango irimo uwa CECYDAR ibafasha kongera gusubira iwabo, binyuze mu kwigishwa no kugenerwa iby’ibanze bituma batajya kuba inzererezi.
Umuyobozi w’Ishami ry’igororamuco muri CECYDAR, Christine Mushashi avuga ko bamaze kwigisha abana n’ababyeyi ndetse no gukorana n’ubuyobozi bw’ibanze, kugira ngo bukurikirane abo bana.
Yavuze ko batoza ababyeyi kumenya inshingano zabo, bakabafasha gukemura ikibazo cy’amakimbirane n’ibijyanye n’imibereho, ndetse bakabakangurira kwishyira hamwe no kwizigamira kugira ngo bagire imishinga ibavana mu bukene.
Yakomeje agira ati “Ubu dufite amatsinda atatu twafashije guhinga imboga, izo mboga tuzigura n’abo babyeyi tukajya kuzigaburira abana mu bigo ngororamuco, umwana ugiye mu ishuri turamurihira kugeza ubwo arangije amashuri yisumbuye cyangwa ay’imyuga, tukanamuha ibikoresho by’ibanze kugira ngo atangize umwuga yize”.
Mushashi avuga ko CECYDAR imaze gufasha abana barenga ibihumbi bitandatu kuva mu muhanda (guhera mu mwaka wa 2017 ubwo gahunda ya tubarerere mu muryango yatangiraga), n’ubwo ngo hari abasubirayo bitewe n’impamvu z’amakimbirane n’ubukene mu miryango yabo.
Ikigo cy’Igihugu gishinzwe Igororamuco(NRS) kivuga ko kuva mu mwaka ushize wa 2020 kugera ubu abana bamaze kuva mu muhanda bakaguma iwabo bagera ku bihumbi bitatu.
Umuyobozi wa NRS, Fred Mufulukye akomeza agira ati “Muri abo ibihumbi bitatu 84% bagumye mu miryango basubira no mu ishuri, abandi bangana nka 7.7% baraza bagasubirayo, abagera ku munani 8% bo basubiye ku muhanda neza”
Mufulukye avuga ko barimo gukorana n’abikorera mu masoko, muri za gare n’ahandi muri santre z’ubucuruzi kugira ngo babafashe gukurikirana abana b’inzererezi bacika iwabo, bajye bahita basubizwa mu miryango.
Ubuyobozi bw’Umujyi wa Kigali bwizeza ko buzatanga ibikenerwa na CECYDAR cyangwa abandi bafite inshingano zo kuvana abana b’inzererezi mu muhanda.


text:
Umugore witwa Patty Hernandez ufite imyaka 38 y’amavuko n’umugabo we Carlos ufite imyaka 37 babayemo mu nzu y’ibyumba bitanu, ahitwa i Charlotte, muri Carolina y’Amajyaruguru muri Leta zunze ubumwe za Amerika.
Ni umuryango ufite abana cumi na batanu kandi amazina yabo bose atangirwa n’inyuguti ya ‘C’ kuko ari ko ababyeyi babo babyifuje. Ubu bakaba bemeza ko bategereje umwana wabo wa cumi na gatandatu kuko ubu Patty atwite.
Uwo mubyeyi ubu ufite abana 15 avuga ko atigeze atekereza ko azagira umuryango munini gutyo, ariko nubwo atabitekerezaga, ngo nta buryo bwo kuboneza urubyaro na bumwe akoresha, kuko ngo akunda gutwita,no kuba amaze imyaka irenga icumi, nta mwaka yirenza adafite umwana mu nda.
Uru ni urutonde rw’amazina b’uwo muryango hari Carlos Jr ufite imyaka 12, Christopher ufite imyaka 11, Carla ufite imyaka 9, Caitlyn ufite imyaka 9, Cristian ufite imyaka 8, Celeste ufite imyaka 7, Cristina ufite 6, Calvin ufite imyaka 5, Catherine ufite imyaka 5, Carol ufite imyaka 4, Caleb ufite imyaka 3, Caroline ufite imyaka 3, Camilla ufite imyaka 2, ndetse na Charlie na Crystal ufite umwaka umwe.
Abo bana bose bitwa amazina atangirwa n’inyuguti ya ‘C’ kubera ko n’izina rya Se ritangirwa n’inyuguti ya ‘C’ Carlos. Uwo muryango urateganya ko uzibaruka undi mwana w’umukobwa mu kwezi kwa Gicurasi 2021, na we kandi ngo agomba kuzitwa izina ritangirwa n’inyuguti ya ‘C’.
Impamvu kuri uru rutonde rw’abana 15 b’Umuryango wa Patty na Carlos hagaragaraho abanganya imyaka, ni uko harimo abavutse ari impanga, kuko amaze kuzibyara inshuro eshatu. Ni ukuvuga ko batandatu mu bana be 15, bavutse ari impanga.
Patty yagize ati, “Abantu usanga bahora bambaza ngo “ abo bose ni abawe?”, buri muntu yishimira umubare w’abana mfite na cyane ko ndi umuntu muto. Sinigeze ntekereza ko nagira abana benshi gutya”.
Patty na Carlos nta buryo na bumwe bwo kuboneza urubyaro bakoresha, ibintu byose ngo babiharira Imana. Gusa ngo iyo hajemo uruhinja bisa n’ibigoye gato.
Patty yagize ati, “Abana bahora barira, kandi ngomba kubitaho, ni umugisha kuri twe turawishimira. Ibintu byose twabihariye Imana, ubwo rero icyo Imana ishatse kuduha turacyishimira, ntitujya twitabira ibyo kuboneza urubyaro, n’ubivuze iwacu twumva ari nk’ibisazi.”
Uwo muryango, ukunda kugira abana benshi, ku buryo ukoresha Amadolari 500 mu cyumweru, yo guhaha imboga na ‘diapers’.Ubu ngo bafite na gahunda yo kugura imodoka nshya ifite imyanya 16.
Nubwo hari abantu batinya kugira abana benshi bavuga ko barushya, Patty we avuga yishimira gutwita no kugira abana benshi. Yagize ati, “Iyo ntwite mba numva nishimye, batanadatu mu bana mfite ni impanga. Iyo hashize amezi mbyaye, akenshi mba ntwite na none”.
Patty yongeraho ko kugira abana benshi bituma umuntu agira akazi kenshi mu rugo, ariko we ubu ngo yatangiye gutoza abana bakuru kugira ibyo bakora mu rugo na bo.
Yagize ati, “ Nk’ubu mfite ibihumbi by’imyenda byo kumesa, ubwo bifata nk’amasaha atanu yo kumesa nka buri nyuma y’iminsi ibiri”.
“Iyo abana bakina usanga basize ibikinisho aho bakinira, bigasaba ko nza inyuma yabo ntunganya, ngerageza kubaha gahunda bagenderaho ku munsi kugira ngo na bo ubwabo bajye bamenya gusukura aho bakiniye. Kandi bagenda bamenya kwifasha, ubu umukuru amaze kumenya uko yakwitegurira ifunguro rimwe na rimwe, ariko muri rusange ni njye uteka”.


text:
Ntabwo dukwiye kubaza abana ibyo tutabahaye
Bibabaza ababyeyi cyane iyo babona izina ryiza bagerageje kubaka ntawuzarisigarana mubo babyaye. Mu Kinyarwanda baca umugani ngo: “Umwana apfa mu iterura”. Ibi biratwereka ko abanyarwanda bari babizi kuva na kera ko uburere bw’umwana butangira kare, ku buryo umwana uterurwa umwe tuba twibwira ko ataragira ubwenge buhagije ari hariya hatangirira uburere bwe!
Hari impamvu nyinshi ziri gutuma ingeso mbi ziyongera mu rubyiruko rw’uyu munsi. Inyinshi muri zo zishingiye ku babyeyi batakigira umwanya wo kwita ku rubyaro rwabo.
Ubuzima bwarahenze
Ubuzima burahenze ku buryo bisigaye bisaba ko akenshi ababyeyi bombi bahaguruka bakajya gukora bigatuma umwana abura umwitaho uko bikwiye. Kera abagabo bajyaga mu mirimo, abagore bagasigarana n’abana mu rugo bakababera ba mwarimu ba mbere mu rugo.
Abagore basigaraga bumvisha abana ya mirongo migari y’uburere ngenderwaho yashyizweho na “PAPA”. Ibi byatumaga abana bakurana uburere n’urukundo bikabaremamo ubumuntu no kuzaba nabo ababyeyi bazi agaciro ka ‘papa’ n’aka ‘mama’, ndetse n’agaciro k’urugo n’umuryango muri rusange.
Umuti
Ni byiza ko mujyana abana banyu mu marerero yabigenewe (daycare and babysitting centers). Umwana uri munsi y’imyaka itatu, utaratangira icyiciro cy’amashuri y’inshuke (Nursery section) akwiriye nawe kwitabwaho akajya asigara mu irerero rifite abantu babyigiye kandi babikunze.
Abana bakwiriye kureka kwirirwana mu ngo n’abantu batazwi neza aho badashobora kwivugira ngo bitabarize ibibazo bahura nabyo. Ibi bizatuma ababyeyi bajya mu mirimo yabo batuje bibafashe kugira umusaruro ufatika kandi n’abana bazakurira mu bwisanzure, barinzwe kandi bitaweho bibafashe mu mikurire, mu myigire no mu ndangagaciro.
Burya gufata umwana akirirwana n’umuntu muhuye akuze utazi iwabo, utazi uko yakuze, utazi icyatumye akugeraho ni ikibazo. Uwo si we wakwifuza ko yandika amagambo ya mbere ku bwonko bw’umwana wawe! Kereka icyakora mwe mufite abantu mwizeye ku kigero cyo hejuru. Abadafite ubushobozi nabo ni byiza ko mwigomwa amasaha y’umunsi mugataha kare mu kajya kwita ku bo mwabyaye. Aha birasaba ko mwumvikana umubyeyi umwe bikaba ngombwa ko akora cyane akaziba icyuho cy’uwatashye kare.
Kwikunda gukabije kw’abantu b’iki gihe
Abantu barashaka kwiyitaho ubwabo bagasa nk’abatagifite urukundo rw’ababo! Ibirangaza nabyo rero byabaye byinshi ku buryo ababyeyi nabo batakiba mu ngo zabo ndetse n’iyo baba bahari ariko mu mutwe ugasanga badahari.
Ababyeyi bamwe bahora mu birori bidashira ( ubukwe, bridal shower, ibyo mu nsengero, kwizihiza iminsi mikuru y’amavuko, imipira, utubari n’ibindi.) Iyo batagiye muri ibyo baba bari ku mbuga nkoranyambaga umunsi wose ku buryo abana usanga agahinda karabishe.
Ikindi ni uko burya kurera birimo imvune nyinshi zirimo kurara ijoro n’izindi ku buryo umuntu udafite kwihangana rwose aterera iyo akajugunyira umwana umukozi kandi nta kidasanzwe we ari gukora.
Umuti: Aha nta byinshi mvuga kuko umuti uragaragara! Ababyeyi bagomba kwigomwa gahunda zimwe na zimwe bakita ku bana babo! Aha ndetse sinatinya no kuvuga ko hari abagomba no kwibaza niba bazashobora kurera koko! Kuko icyo kibazo nicyo kizatuma bamenya niba bagomba guhita babyara cyangwa bazategereza kugeza igihe bumva biteguye - kuko kurera si ibintu byoroshye muri iyi minsi.
Kumva nabi politike y’uburinganire
Politike y’uburinganire hari aho yagiye yakirwa mu buryo butari bwo! Abagore bamwe babifashe nk’irushanwa hagati y’umugabo n’umugore, abagabo nabo babifata nko “kubateza abagore”. Kandi mu by’ukuri siko bimeze! Uburinganire n’iterambere ry’umugore, ni uburyo bwo kumva ko umugabo n’umugore bahabwa amahirwe angana. Nta wusumba undi hakurikijwe igitsina ahubwo baruzuzanya.
Ntabwo uburinganire ari uguhangana. Hari imirimo umugore atakora igihe cyose, nyamara umugabo yakora, hari n’iyo umugore yakora umugabo atakora. Umugore ntiyasakara inzu cyangwa ngo yurire inkingi gukora amashanyarazi n’inda y’imvutsi. Umugabo nawe ntiyakonsa cyangwa ngo atwite. Hari impamvu Imana itahaye umugabo ibere rimwe ngo umwana yonke ngo irindi naryo irihe umugore bajye basimburana bibe aribyo byitwa uburinganire. Kuba umugore yahabwa amahirwe angana na ay’umugabo ntibizatume abantu batandukira ngo birengagize inshingano z’ibanze mu rugo. Aya makimbirane rero niyo yabyaye “ntibindeba” aho umwe anyura aha undi akanyura hariya bakaza guhurira mu rugo bose ntawita ku bana.
Umuti: Uburinganire si uburyo bwaje bwo gukandamiza abagabo, nta n’ubwo ari uburyo bwo gutuma umugore yibagirwa inshingano ze. Ni uburyo bwo kwibukiranya ko buri wese afite uburenganzira kandi ahabwa n’amategeko bityo ntawugomba gukandamizwa! Mwicare muganire, mugabane inshingano! Kandi burya ibi birikora igihe mukundanye.
Ababyeyi benshi bisuzumye neza basanga abana ataribo bari kunanira ababyeyi ahubwo ari babyeyi bari kunanira abana. Nitwitwa kubo turi kubyara tuzaba turi no kwita ku gihugu.
Urubyaro ni Imana irutanga, izanabaza buri muntu wabyaye uruhare yagize mu kurera abana be, haba mu kubagaburira no kubigisha no kubereka inzira y’ubuzima bufite indangagaciro z’umuntu nyamuntu. Ababyeyi nibo ba mwarimu ba mbere bo kwereka abana imyitwarire yiyubaha,yubaha abantu, yubaha igihugu, ndetse yubaha Imana.(Gutegeka kwa kabiri 11:18-21)
Rosine Ingabire
Umuyobozi w’ishuri ry’inshuke “LA SAETA Day Care and Babysitting”.


text:
Bob Marley ni umwe mu bahanzi badateze kuzibagirana mu mateka y’Isi, bitewe n’uburyo abantu benshi bakunze ubutumwa buri mu ndirimbo ze zo mu Njyana ya Reggae.
Kugeza n’ubu imvugo ze zifashishwa n’abantu batandukanye mu mbwirwaruhame zitandukanye, ibintu bishimangira ubuhanga n’ubwenge bw’uyu mugabo ufatwa nk’umukurambere w’abarasta.
Robert Nesta Marley yavutse tariki ya 6 Gashyantare mu 1945 muri Jamaica. Nyina witwa Cedella Marley Booker yamubyaye afite imyaka 18 naho se w’umuzungu witwa Norval Marley yari afite imyaka 50.
Bob Marley yaririmbaga injyana ya Reggae akitsa cyane ku butumwa bwo bwo kurwanya ivangura, ubutabera, urukundo, amahoro n’ibindi.
Ntiyigeze atinya kunenga ibitagenda neza haba mu ndirimbo ze no mu magambo yagiye avugira ahantu hatandukanye kandi byagiye bizana impinduka.
Ibi byatumaga hari abatamwishimira dore ko yagiye arokoka ibitero byabaga bigamije kumwica.
Nka tariki 3 ukuboza mu 1976, Bob Marley yararusimbutse ubwo yari i Kingston mbere y’igitaramo yari agiye gukora. Abantu batandatu bafite intwaro bamutegeye iwe, bamurasa isasu ryamufashe ukuboko, irindi mu gituza no mu itako, irindi rikomeretsa umugore we Ritha mu mutwe ariko ntiryamuhitana.
Ni we muhanzi wa mbere ku Isi mu bakora injyana ya Raggae wabashije kugurisha ibihangano byinshi dore ko yagurishije ama-CD agera kuri miliyoni 200.
Bob Marley yatabarutse yariki 11 Gicurasi 1981 aguye mu Mujyi wa Miami muri Leta ya Florida muri Leta Zunze Ubumwe za Amerika. Yasize abana 11 yabyaranye n’abagore batandukanye.
Hari amagambo atandukanye yagiye avuga kugeza n’ubu akigenderwaho na benshi bitewe n’ubuhanga yayavuganye. Amwe muri yo ni aya:
- Ubuzima ni umuhanda munini wuzuyemo ibimenyetso, rero iyo uri kugenda unyura mu mikoki ntukagore ubwonko bwawe. Hunga urwango, ikibi n’ishyari. Wihamba ibitekerezo byawe shyira icyerekezo cyawe ku kuri. Haguruka kandi ubeho.
- Itandukanye na sebiki ukoresheje urukundo.
- Ubuhangange bw’umuntu ntiburi mu mitungo afite ahubwo ni mu bunyangamugayo bwe n’uburyo ashobora guhindura abamuri impande mu buryo bwiza.
- Amafaranga ni imibarwa kandi ntijya irangira. Niba ibyishimo bitangwa n’amafaranga ntuzigera urekera gushaka ibyishimo.
- Kubera ko wishimye ntabwo bivuze ko uwo munsi ari mwiza cyane ahubwo ni uko warebye kure y’ibibi byawo.
- Muvuga ko mukunda imvura nyamara yagwa mugakoresha imitaka muyigendamo. Muvuga ko mukunda izuba ariko mugashaka ubwugamo iyo rivuye. Muvuga ko mukunda umuyaga ariko iyo uje mufunga amadirishya yanyu. Ni yo mpamvu ngira ubwoba iyo mumbwiye ko munkunda.
- Umukobwa ashobora kuba atari icyamamare cyangwa ari ihoho ariko niba agukunda agatuma umwenyura ni iki kindi gikenewe?
- Ntawe umenya ko ari umunyembaraga kugeza igihe kuba umenyembaraga ari yo mahitamo yonyine afite.
- Umunsi urekera gusiganwa niwo munsi utsinda irushanwa.
- Umugabo wa mbere w’ikigwari ni uzamura urukundo rw’umukobwa nta ntego yo kumukunda afite.
- Kunda ubuzima ubayemo, ubeho mu buzima ukunze.
Wapfa urwanira ubwingenge aho kuba imbohe ubuzima bwawe bwose.
- Ntukizere abantu bafite ibyiyumviro bihindukana n’ibihe. Izere umuntu uhorana ibyumviro bimwe kabone n’ubwo ibihe byahinduka.
- Umuntu ntashobora gukora adafite Imana. Nk’uko ukenera amazi iyo ufite inyota, ntushobora kugenda udafite Imana.
- Umuziki wanjye uzahoraho iteka. Birashoboka ko ari ubucucu kubivuga ariko iyi ufite ibimenyetso urabivuga. Umuziki wanjye uzahoraho.
- Ntukwiye gushyirwa hasi n’ibikubaho ahubwo ukwiye gukoresha ibikubaho nk’ibikuzamura aho kugushyira hasi.
- Ntugace urubanza utaraca urwawe.
- Sindi mu ruhande rw’abirabura cyangwa abazungu. Ndi mu ruhande rw’Imana.
- Ntuzategereze ko Imana igukorera ibyo udakorera abandi.
- Urumogi ni umuti w’igihugu, inzoga ni izigisenya.
Iyo unyweye urumogi rutuma wisobanukirwa.


text:
«Hari abavuga ko icyo ari ikibazo gikomeye ku bagabo kuko ngo gishobora kuba cyasenya ingo, mubivugaho iki? Kibaye ari ikibazo cyakemuka gute? Murakoze cyane».
Nkuko bitangazwa na ejaculationcontrole.com bavuga ko gusohora vuba cyangwa se kurangiza vuba mu byukuri atari uburwayi ahubwo ngo , bituruka ku mikorerere mibi y’imyanya myibarukiro y’umugabo.
Mu gihe gisanzwe umugabo akora imibonano mpuzabitsina nta kibazo afite , uko igihe kigenda niko ibyishimo cyangwa se uburyohe bwo mu mibonano bugenda bwiyongera ariko byagera ku gihe runaka bukaguma hamwe budahindagurika ni ukuvuga ko butiyongera cyangwa se ntibugabanuke ibyo bita « periode plateau ». Kubantu bafite ikibazo cyo kurangiza vuba ntibabasha kugera muri iyi periode ngo bayimaremo igihe kirekire.
Ushobora kwibaza uti « bisaba igihe kingana iki kugira ngo bavuge ko umugabo afite ikibazo cyo gusohora vuba cyangwa se kurangiza vuba? »
Abahanga abatandukanye batanga ibihe bitandukanye , iyo bashaka gusobanura icyo kurangaiza vuba bivuga bakoresheje igihe, ariko muri rusange bavuga ko umugabo yarangije vuba igihe yasohoye bidaturutse ku bushake bwe kandi byibuze atarageza ku minota 5 atangiye gukora imibonano mpuzabitsina. Ni ukuvuga yinjije igitsina cye mu cya mugenzi we w’umugore . Ibi bigatuma yumva atamerewe neza, akagira umunaniro, ubwoba k wijena ndetse bikagera aho atinya gukora indi mibonano mpuzabitsina ). Kurangiza vuba bikaba biri mu byiciro 4:
· 1. Icyiro cya mbere : Bavuga ko iki ari ikiciro cyoroheje abagabo bo muri iki cyiciro baba bafite ikibazo cyo kurangiza vuba ugereranije n’abandi bo mu bindi byiciro, mu mpamvu zitera gusohora vuba kur iaba bagabo bari muri iki cyiciro zirmo ahanini , stress , umunaniro ukabije.
· 2. Icyiciro cya kabiri: Abantu bari muri ki cyiciro basohora nyuma y’iminota iri hagati 1 kugeza kuri 5, abenshi bakunze kuba ari abasore ndetse n’abakunda kwikinisha.
· 3. Icyiciro cya gatatu: Abagabo bari muri ki cyiciro basohora ako kanya bakimara kwinjira kandi biba bimaze kubabaho karande cyangwa se babimaranye igihe kinini.
· 4. Icyiciro cya kane: Aha ngaha ho umugabo asohora ataranabasha kwinjira cyangwa se kwinjiza igitsina cye mu cya mugenzi we w’umugore . Abagabo bari muri iki kiciro bakaba bakunze kuba ari bo bafite ikibazo cyo kurangiza vuba gikomeye kurusha abandi bari mu bindi byiciro twavuze haruguru .
Impamvu zitera umugabo gusohora vuba
Kugira ngo wumve ikibazo cyo gusohora vuba ndetse nuko wabyirinda ni ngombwa ko umenya impamvu zibitera ndetse no kumenya neza koko ko ufite icyo kibazo kugira ngo ubashe kukiganira n’abaganga noneho babe bagufasha. Abagabo benshi baba bakeka ko kurangiza vuba cyaba ari ikibazo gituruka ku gitsina cyabo ariko siko bimeze. Mu mpamvu zitera kurangiza vuba, impamvu nyamukuru ni ibibazo bituruka ku bwonko dore ko ari na bwo bukora controle y’ibijyanye no gusohora.
Bavuga ko kandi abantu benshi barangiza vuba bikunda kubabaho ahanini ku nshuro yabo ya mbere bakora imibonano mpuzabitsina, uko bagenda bamenyera gukora imibonano niko barushaho kudahura ni ki kibazo cyo kurangiza vuba. Ibi bibazo by’ubwonko bishobora guturuka ku bintu bitandukanye harimo :
· Umunaniro ukabije,
· Kwikinisha,
· Kugira ubwoba mu gihe ukora imibonano no kutigirira icyizere,
· Imisemburo itameze neza mu maraso,
- Indwara zifata amabya,
· Impanuka,
· Uruhererekane rwo mu miryango…
Ese ibi bishobora kuba intandaro yo gusenyuka kw’imiryango ?
Twakubwira ko ahanini iyo iki kibazo kidakemutse gishobora kuba intandaro yo gusenyuka kw’imiryango biturutse ko, umugabo iyo arangiza vuba, umugore we atari yakageze ku ndunduro y’ibyishimo abonera mu mibonano . Ni ukuvuga ko aba atarangije. Ibi bishobora gutuma atangira gushaka abandi bagabo ku ruhande agaca inyuma uwo bashakanye n’ibindi nk’ibyo bikaba byatuma urugo rusenyuka burundu.
Kurangiza vuba ni kibazo cyoroshye gukemuka mu gihe wamenye ko ugifite, hanyuma kandi ukamenya no kwirinda zimwe mu mpamvu twavuze. Ibynshi muri izi mpamvu bikaba bishobora kuvurwa neza na muganga bigakira.


text:
Kubwira Imana uti “Mbabarira” birahagije ngo ube ubabariwe?
Abantu benshi bakunze kwibwira ko iyo basabye Imana imbabazi bati “Mbabarira“, ihita ibakuraho ibyaha byabo ako kanya, ariko mu byukuri iyo usomye bibiliya neza usanga ubwo buryo budakora imbere y’ubutabera bw’Imana, ndetse n’Imbere y’ubutabera bw’abantu. Tekereza nawe umuntu agiye akica abantu igihumbi(1000), nuko yagezwa mu rubanza akavuga ati “Mucamanza ibyaha ndegwa ndabyemera byose, mbabarira rwose.”, ese wibazako uwo mucamanza yavuga ati “Ubwo wemeye ibyaha byawe ngaho igendere urababariwe.”?, ese ubwo bwaba ari ubutabera koko?, ntaho biba, nta naho byigeze biba rwose, uwo muntu wishe abantu igihumbi agomba guhabwa igihano kimukwiriye akabona kubabarirwa gusa ari uko arangije igihano cye, niba akwiye igihano cy’imyaka 50 mu gihome agomba kubanza akarangiza iyo myaka 50 mu gihombe akabona guhabwa imbabazi zo gusohokamo.
Noneho ibaze umubabariye kuko avuze ati “Mbabarira”, hanyuma ejo ukumva ngo yongeye yishe abandi igihumbi, bakamukugarurira mu rubanza akongera ati “Mbabarira noneho sinzongera.”, wamukorera iki noneho?, ukongera ukamureka, noneho ejo ukumva ngo yishe abandi ibihumbi bitanu, ese byazaherera he?, ntibyazarangira nawe ubwawe umucira urubanza akwishe?. None niba abantu bazi gukora ubutabera bw’ukuri koko bwo guha umuntu igihano akwiriye, tuvuge ko barusha Imana ubutabera?, none niba Imana nayo ifite ubutabera(Justice) wibazako wayibwira uti “Mbabarira” ikakubabarira kuko usabye imbabazi gusa?, Hoya rwose ntibishoboka, noneho ikibabaje kurushaho nuko iyo uyisabye imbabazi uti “Mana mbabarira”, ejo wongera ugasubiramo bya bindi wasabiye imbabazi, ndetse ukanakora ibirenzeho kandi buri munsi udasiba, ubwo wibazako uzakomeza uvuga uti “Mbabarira Mana” ugahita ukiranuka n’Imana kuva ubwo?,ubwo byazaherera he?, Hoya rwose ibyo ntibibaho mu butabera, ugomba kwakira igihano gikwiriye icyaha wakoze, wakirangiza ukabona kubabarirwa cg kurekurwa. None igihano cy’ibyaha Imana yashyizeho ni ikihe?, igihano cy’icyaha ni urupfu rw’iteka(Abaroma 6:23), kandi ntihabaho gutangwa imbabazi hatamenetse amaraso (Abaheburayo 9:22), Imana y’iteka ishobora kunyurwa n’ibihano by’iteka gusa, bivuzeko iyo ukoze icyaha kimwe gusa ugomba kumara igihe cy’iteka ikuzimu, iteka ryazarangira akaba aribwo ubona kurekurwa, gusa ITEKA(igihe kidashira) ryazarangira ryari?
Mu byukuri biragaragara ko gusaba imbabazi bidakora imbere y’Imana, kuko iyo biza kuba bikora, Imana yari kubwira abisirayeli iti “Mujye munsaba imbabazi nzajya mpita mbababarira.”, ariko Imana yishyiriyeho uburyo bwo gutanga imbabazi ari uko icyaha wakoze ugihaniwe(wishwe), cyangwa se ikindi kinyabuzima kigapfa mu kimbo cyawe(Abalewi 5:6-19;Abalewi 17:11-14), icyo nicyo gihe cyonyine wahabwa imbabazi ziturutse ku mana.
None ni bangahe muri iki gihe batamba ibitambo by’ibyaha byabo?, Ni bangahe bica ibinyabuzima ngo bibakureho ibyaha bakoze?, NTA N’UMWE… kuko Imana ubwayo yitanzemo igitambo ku musaraba, kugirango uwizera ko icyo gitambo ariwe cyatambiwe ngo akizwe umujinya w’Imana abone ubugingo buhoraho(Yohana 3:14-18), amaraso y’umwana w’Imana w’ikinege udafite inenge yamenetse ku musaraba ku bwawe, kugirango numwizera gusa utazarimbuka ahubwo uhabwe ubugingo buhoraho(Yohana 3:16), kuko uba wakiriye imbabazi Imana itangira ubuntu, imbabazi utigeze usaba ahubwo waherewe ubuntu busa. mu byukuri niba ukeneye kwakira imbabazi z’Imana izere gusa ko Kristo yapfiriye ibyaha byawe byose, kandi ko nta cyaha kikikubarwaho imbere y’Imana(Abaheburayo 10:22) ku bw’igitambo cya Kristo cyatanzwe ku bwawe. ntabwo agakiza gaturuka mu gusaba Imbabazi, kuko ushobora kuba warazisabye kuva ukivuka ariko ku munota wa nyuma wenda umaze gucumura mu rugendo uri mu ndege, iyo ndege igahita ikora impanuka(accident) ugapfa utabonye ayo mahirwe wiringiraga yo kongera kuvuga uti “Mana mbabarira.”, Muri Kristo niho honyine tubonera imbabazi z’ibyaha(Abefeso 1:7; Ibyakozwe n’intumwa 10:43, Ibyakozwe n’intumwa 13:38-39).
Wanasoma Garura umubano n’Imana


text:
Ni mu kiganiro yagiranye na Umuryango ubwo twamubazaga ubutumwa yakiriye kuva yakoresha imbuga nkoranyambaga bukamubabaza,atubwira ko yababajwe n’uwamwandikiye amusaba ifoto y’ubwambure bwe.
Yagize ati” Ku rukubuga rwa Instagram ubwo navuganaga n’umugabo w’umuzungu twaraganiriye tugeze aho arambwira ngo nifotore ikibuno nambaye ubusa mwoherereze. Icyo gihe byanteye isoni biranambabaza cyane”.
Yakomeje anenga n’abakundana basabana amafoto bambaye ubusa avuga ko urwo nta rukundo ruba rurimo.
Umunyamakuru wa Umuryango yakomeje amubaza uko abona abaryamana batarabana, avuga ko biterwa n’imico y’umuntu cyangwa se ibyo bumvikanye.
Mignone utinya icyaha cy’ubusambanyi avuga ko kuri we atabikora kabone n’ubwo uwo bakundana yamubwira ko nibataryamana biratuma urukundo rwabo rugera ku iherezo.
REBA HASI IKIGANIRO TWAGIRANYE


text:
EPISODE 12: Superstar ikiryabarezi kimuhaye amafaranga….Kamana amubwiye inkuru ikomeye mu cyaro
Umwanditsi: NIYONZIMA Eric – A rubay writer
Tugaruke kuri Superstar ari mu nzu iberamo imikino y’amahirwe:
Superstar –“Nyagasani ni uku amafaranga aboneka ku buryo bworoshye?”
Uwo mukobwa – “Iyo biguhiriye cyangwa ukaba uri umuntu ukoresha iteganya mu mibare (probability), rwose ushobora kunguka bihambaye. Gusa akenshi ni amahirwe akora!”
Umusore umwe wari uri ku ruhande yahise atangira kubwira Superstar ukuntu yaje afite ibihumbi 20 akaba agiye gutaha amara masa, Superstar yumva akantu k’ubwoba kamutashyemo atangira kwigira inama ko yacyura ayo yari yatsindiye gusa yanzura ko agiye gushora bwa nyuma. Yahise ashyiraho 500 ni uko mu kanya nk’ako guhumbya aba arahombye na we ntiyashirwa aba ashyizeho andi 500 na yo agenda nka nyamurigita atangira kumva atatahira gutsindwa bigeze aho. Yakomeje gushora kugeza ubwo ayo yari yariye yose ayahomba akora no ku yo yari yakoreye mu igaraje birangira na yo ariwe.
Superstar yatangiye kuririmba urwo abonye gusa yirinda kubabara kuko isayo ni we wari uri kuyikorogera. Gushirwa byaranze ku buryo n’andi mafaranga yari yarasagutse kuri bya bitanu na yo yayashoye asigarana magana atanu yonyine. Yarebye ibiri kumubaho yibaza niba ari we cyangwa undi biramucanga. Yarabanje amara akanya atuje yitegereza neza ukuntu icyo kintu gikora ahita ahebera urwaje yiyemeza no gushora 500 yari asigaye imbere n’inyuma. Yarabanje asohoka hanze afata akayaga atekereza ubuzima ari kubaho i Kigali niba hari icyo buzatanga bimubera urujijo. Yafunguye telephone ye atangira kumva amajwi yari yafashe wa musore ukora amakashe ubwo baganiraga arangije asubira gushora magana atanu yari asigaye gusa arabanza atekereza ukuntu asigaranye iminsi 25 ahita ahitamo umubare 25.
Byarazungurutse, birazunguruka ku bw’amahirwe abona biguye muri 25 bahita bamukubira 36 yumva abaye nk’ukubiswe n’inkuba abona yakira ibihumbi 18 bidafite ikibazo. Ibyishimo byaramurenze ahita asohoka ubutareba inyuma gusa akigera hanze ahita akubitana na se wabo yumva arumiwe noneho. Yamaze umwanya ari kumureba ikintu cyamuje mu mutwe ni ukwibuka ibyo yamukoreye mbere y’uko aza i Kigali. Hashize akanya amureba ntacyo amuvugisha gusa yumva yamukubita nk’urushyi kugira ngo ashire umujinya.
Se wabo –“Ndabizi urandakariye mwana wa! Gusa umbabarire. Muri make si mfite ikintu aka kanya nakuvugisha!”
Superstar – “Ahari ubanza ndi kurota nkaba uwo ndi kubona imbere yanjye atari uwo nkeka!”
Se wabo –“Gad mwana wanjye! Wenda nkubonye ntabiteganyaga ariko nabwo ngiriwe amahirwe yo kukubona.”
Superstar yarebye uwo mugabo yumva umujinya urazamutse, uburakari burushaho kwiyongera ahita amunyura iruhande arikomereza gusa uwo mugabo aramufata aramubwira ati:
“Gad ndabizi natumye unyura muri byinshi bisharira gusa reka urwango umfitiye ube urushyize ku ruhande ahubwo uze dushake uko so yafungurwa. Nanjye sintuje mbona mukuru wanjye ari gutesekera mu buroko.”
Superstar – “Tujye kuganira.”
Ubwo baragiye baricara ngo baganire gusa Superstar akifuza ko bajya ahantu hadasaba amafaranga, ariko se wabo akomereza mu kabari, Superstar aramukurikira afite icyizere ko ari we wishyura. Baricaye Superstar amutura agahinda k’ibyo yanyuzemo byose se wabo arumirwa. Uwo mugabo yagiye kugira icyo avuga atangira agira ati:
“Mwana wanjye Gad, ntugire ngo kuba narakwirengagije ni urundi rwango narimfite, ahubwo narimfite ubwoba bw’uko nabana nawe ndetse n’urubyaro rwanjye muri uyu murwa urwana n’abatabashije bose. Rwose ubu umbona naje hariya nzanwe n’ikiryabarezi kuko basi niho nkura isabune rimwe na rimwe, kuko uku umbona nanjye Kigali yarambihiye ku rwego nabuze itike insubiza mu cyaro. Ahubwo ndi umunyamahirwe kuba nkubonye by’akarusho unatsindiye ibihumbi 18.”
Superstar – “Ye?? Ubwo se ushatse kuvuga iki wa mugabo we!”
S wabo – “Humura sinkugora gusa basi wishyure fagitire y’ibi tunyoye!”
Superstar yitegereje ukuntu se wabo amezeee, abona na we abayeho ubuzima budashimishije. Yamugiriye impuhwe aba amuhaye ibihumbi bitanu anishyura fagitire, abona nta n’ikintu cyera cyirabura baganira mu rwego rwo gufunguza se. Hashize akanya baratandukana Superstar abanza kunyura Nyabugogo agura agapantaro ahita ataha, gusa atekereza uko umunsi wagenze yumva wari imvange y’ibibi n’ibyiza. Yamaze nk’isaha mu rugo abona Liliane araje afite ibyishimo bidasanzwe ni uko Superstar na we yumva ashishikajwe no kumenya icyatumye Liliane yishima.
Yabajije Liliane gusa amubera ibamba yanga guhita agira icyo atangariza Superstar agira ati:
“Bishobora gucamo, ni inkono ngutekeye itarashya neza!”
Superstar akiri aho yahise abona numero atazi imuhamagaye.
Uwo muntu –“Bite Gad we! Ni Kamana sha. Ubayeho ute se?”
Superstar –“Mukomere Kama! Murakomeye se?”
Kamana –“Mu cyaro biragenda Gad we, ahubwo se urabona hari icyizere cyo kuba uzakora neza gahunda yakujyanye?”
Superstar –“Yego Kama! Wowe icyo nagusaba ni ukureberera Data ndetse n’abavandimwe banjye! Ni ukuri ndakwinginze. Naho njye nubwo ntacyo ndabona gusa sinjya manika amaboko.”
Kamana –“Hahaha! Rwose singombwa guhangayika kuko igisubizo kigeze ku rugi gikomanga rwose. Papa wawe arenda gufungurwa ahubwo niyo mpamvu nguhamagaye ngo tubivuganeho.”
Superstar –“Uvuze ngo iki Kama! Ngo Papa arenda gufungurwa?”
Kamana –“Rwose so naramusuye twemeranya ko ngiye kumuha amafaranga amufunguza nkagura iriya sambu yanyu irimo urutoki rwose. Wikwigora uguma i Kigali uteseka rekanze nguhe itike utahe!”
Ibaze: Kamana arakataje. Ese Superstar arabyakira ate?
NTUGACIKWE NA EPISODE 13
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
SOMA INDI NKURU IRYOSHYE YITWA “LOVE CRIME”… sura urubuga www.rubay.rw
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Mu birori byo kwizihiza Umunsi Mpuzamahnga wa Mwarimu kuri uyu wa gatanu Ukwakira, Girabawe Aloysie yatangajwe nk’umwarimu w’indashyikirwa mu Rwanda 2018, ahembwa ibihembo birimo moto televiziyo ya rutura (flat screen) ndetse na ‘laptop’.
Mu byishimo byinshi, uyu mwarimu usanzwe yigisha ibinyabuzima (biology) mu Karere ka Nyagatare ku ishuri ryisumbuye rya Rukomo (SOPEM), yasobanuye ko bimwe mu byatumye ahiga abandi ari udushya yagaragaje mu myigishirize ye ndetse n’ibindi bikorwa byihariye.
Girabawe avuga ko yigisha isomo rye adakoresheje ibishushanyo gusa ahubwo ko yashatse ‘softwares’ zimufasha kwigisha ibinyabuzima mu mashusho bigatuma abanyeshuri barushaho gusobanukirwa ibyo biga.
Aganira n’itangazamakuru kandi, yavuze ko yifashisha bimwe mu bitabo n’inyandiko ziri mu nteganyanyigisho mpuzamahanga nka Cambridge n’izindi, bigatuma agira icyo yongera mu nteganyanyigisho nshya yo mu Rwanda, dore ko ngo n’ibitabo byayo byari byaratinze kugera kuri bamwe mu barimu.
Girabawe yagize ati: “Nagize umurava no kwitabira. Nagize ibikorwa bitandukanye nko kwitabira amarushanwa ya ‘science’ kandi mfie ceritifika (certificate) ku rwego rw’igihugu nk’umwarimu wagaragaje udushya.”
Guhera mu mwaka wa 2012, Girabawe akosora ibizami bya Leta. Umwaka ushize wa 2017 yatorewe kuyobora rimwe mu itsinda rikosora ndetse avuga ko yagaragaye nk’umwe mu ndashyikirwa zakosoye ibizami.
Ku myaka 32, Girabawe ni umubyeyi w’abana babiri akaba amaze imyaka irindwi mu kazi k’ubwrimu. Yize uburezi mu cyahoze ari Ishuri Nderabarezi rya Kigali (KIE).
Mu bindi bihembo byatanzwe ku barimu, mu gihugu hose hahembwe umwarimu w’indashyikirwa muri buri ntara ndetse na buri karere.
Mu ntara y’Iburasirazuba ahabereye ibirori ku rwego rw’Igihugu, Asiimwe James wo mu Karere ka Nyagatare na Nyirazanazose Rachael bahembwe moto na laptops nk’abahize abandi bose. Umwe yahembwe moto yatanzwe n’Umwarimu SACCO undi ahembwa na MINEDUC.
Nabahire Venant wigisha ku kigo cya Musha Complex School yahembwe tablet yatanzwe na USAID nk’umwarimu w’indashyikirwa mu Karere ka Rwamagana. Abandi bahembwe ni abahize abandi ku rwego rw’umurenge bahembwe imashini ngendanwa ‘laptops’.


text:
Muri iyi minsi isigaye y’Igisibo, ndagira ngo mbagezeho iki gitekerezo cy’umubyeyi n’abana be: Umugore Nyiranda yabyaye abana 5. Uw’imfura akitwa Nzikoga, amukurikiza Nzikurasa; akurikizaho Nzikurora, amukurikiza Nzikwikorera; bucura amwita Nzikubara. Abana bamaze kuba bakuru, bahinga umurima w’uburo. Uburo bumaze kwera barabusarura, barabuhura, barangije bajya kubutura umwami.
Nuko babushyira ku gitebo baruzuza, babukorera Nzikwikorera. Amaze kwikorera yumva uburo ntibumuremerereye, aratura maze abwira bene nyina ati: « Uburo si bwose » Nzikubara araza arabara, ati »Ni koko habuzemo ururo rumwe. » Nzikurora araza ati »Ndaruruzi ruri mu rwara rw’inkuba ». Nzikurasa araza ararurasa, ururo ruramanuka, ruva mu rwara rw’inkuba rugwa mu mazi. Bahamagara Nzikoga, araza aroga, ururo araruzana, barushyira mu bundi buro. Nzikwikorera arongera arikorera, baragenda, bageze ibwami, batura umwami. Umwami arabashima, maze abaha inka barataha.
Bukeye, umwana umwe yahura inka zabo, undi ajya gutashya, undi ajya kuvoma, undi asigara atetse inyama. Bamaze kugenda, uwasigaye atetse ati »Barinde kuza basange ntariha kuri izi nyama! » Agufatira ibyatsi, aterura inkono ku ziko, ayikubita ku munwa, umwana arashya arapfa. Uwagiye gutashya, ati « Ndakomeza gutoragura urukwi rumwe rumwe, ndasanga abandi bancuze inyama! » Areba igiti kinini aragitema, atega umutwe ngo kigweho, yikorere agende. Umugogo w’igiti urakumanukira umwikubita ku mutwe, arahwera.
Uwagiye kuvoma, ati « Ndakomeza gutegereza ko ikibindi cyuzuzwa n’umureko, ndasanga abandi bancuze inyama »; aramanuka yiroha mu ruzi ngo avome vuba, na we arapfa. Uwari wahuye inka, ati « Ninkurikira inzira imwe, ndatinda kugera imuhira, nsange abandi bancuze inyama ». Ukuguru kumwe akunyuza mu nzira yo hepfo, ukundi mu yo haruguru, ngo arebe ukuhagera mbere, atange bene nyina kugera imuhira. Umwana aratanyuka, apfa atarenze n’aho yari ahagaze.
Abana ba Nyiranda bashira batyo bazize ubusambo bwabo. Nyiranda na we abonye abana bamushizeho, ati « Ntaho nsigaye ». Ariyahura, na we arapfa. Natwe rero twibaze: uretse icyo kivugwa ko ari cyo bazize, ubundi buriya babuze iki? Ese buriya ikibazo ni inyama koko?
Sources: Aloys Bigirumwami, Ibitekerezo, Nyundo 1971.
By Protogène BUTERA


text:
Uwo mushinga watangirijwe mu Karere ka Musanze n’Ikigo cy’Igihugu gishinzwe guteza imbere Ubuhinzi n’Ubworozi (RAB), ku wa mbere tariki 21 Nzeri 2021, ukazibanda ku koroza abaturage batishoboye amatungo magufi agizwe n’Ingurube, Ihene, Intama n’Inkoko, unibande ku gushyigikira abasanzwe muri ubwo bworozi, mu kubongerera ubumenyi bubafasha kurushaho kubukora kinyamwuga.
Ndagijimana Gakuba André, Umukozi wa RAB, yasobanuye ko iyi gahunda igamije kurwanya ubukene mu baturage, ndetse no gukumira ibihombo aborozi bahuraga nabyo.
Yagize ati “Hari nk’abaturage bo mu byiciro byo hasi wasangaga badafite ubushobozi bwo kwita ku matungo maremare, kubera ko ibiyagendaho kugira ngo yororoke bidahuye n’ubushobozi bafite, bikababera inzitizi mu kuyorora. Nyamara iyo ugiye kureba ubworozi bw’amatungo magufi bwo birashoboka ko umuntu yabwitabira agatangirira ku bushobozi bucye cyane, bukagenda bwaguka kugeza ubwo agera ku rwego rwo hejuru, kandi bitamusabye imbaraga nyinshi. Ni yo mpamvu twifuza kunganira abo bantu batishoboye kwitabira bene ubwo bworozi, buzabafasha kurushaho kwihaza mu bukungu ndetse n’ibiribwa”.
Umushinga washowemo miliyari zisaga 40 z’Amafaranga y’u Rwanda, uzateza imbere abaturage bo mu byiciro byose by’Ubudehe, babarirwa mu miryango isaga ibihumbi 40, irimo igizwe n’abo mu cyiciro cya 1 n’icya 2 bazorozwa amatungo magufi, ndetse n’ababarizwa mu cyiciro cya 3 n’icya 4 basanzwe bakora ubworozi bw’amatungo magufi, bazafashwa kongererwa ubumenyi mu buryo bwo kuyitaho, kuyashakira amasoko no kuyongerera agaciro.
Abaturage na bo, bahamya ko bari bakeneye gushyigikirwa mu mishinga iciriritse y’ubworozi, kugira ngo bibafashe kugera ku rwego rwiza rw’ubukungu.
Nyirabizeyimana Marie Louise wo mu Murenge wa Gacaca, yagize ati “Twagorwaga no kubona ifumbire y’uturima tw’igikoni, ugasanga imboga zaragwingiye, tukabura ibyo tugaburira abana. Ariko nibatworoza ayo matungo, tuzayafata neza kugira ngo tubone ifumbire. Niyororoka akagwira, nabwo bizatuma twihaza mu biribwa kandi dusagurire amasoko nk’igihe hari nk’itungo umuntu agurishijeho, udufaranga dukuyemo tutwifashishe mu yindi mishinga ituma imibereho yacu iba myiza”.
Umuyobozi w’Akarere ka Musanze, Nuwumuremyi Jeannine, akangurira abaturage b’ako karere nka kamwe mu twatoranyijwe uyu mushinga uzakoreramo, kubakira ku mahirwe babonye bakiteza imbere.
Yagize ati “Ibyiciro cyane cyane by’abagenerwabikorwa b’uyu mushinga, nababwira ko tubafata nk’inkingi ya mwamba izubakirwaho kugira ngo ugere ku ntego zawo. Urugero nk’abantu bagomba korozwa ayo matungo, bagomba kumenya ko ari ukuyafata neza akororoka, kugira ngo babone n’uko bazitura abandi batishoboye, bidufashe kugabanya umubare w’abatishoboye. Ikindi ni uko abasanzwe mu bworozi, na bo kuko bazaba basobanukiwe korora kijyambere, bizabafasha kwagura ibikorwa, kandi babisobanukiwe neza, bitange n’akazi kuri benshi”.
Ati: “Ni yo mpamvu dusaba abaturage kurangwa n’ubunyangamugayo, uyu mushinga tukawubungabunga, kugira ngo uzaduteze imbere nk’uko Ubuyobozi bw’Igihugu cyacu kibitwifuriza”.
Mu gihe cy’imyaka itanu uyu mushinga ugiye kumara, uzarangira hatanzwe amatungo magufi asaga ibihumbi 375. Hiyongeraho kwegereza aborozi ibikorwa remezo birimo amasoko y’amatungo magufi, azubakwa muri utwo turere uko ari 15, kubaka amabagiro n’amavuriro y’amatungo magufi; ndetse hakazajya hakorwa n’ubukangurambaga bugamije gufasha aborozi kurwanya indwara zibasira amatungo magufi.
Uzakorera mu Ntara eshatu, harimo Intara y’Amajyaruguru, Intara y’Uburengerazuba n’Intara y’Amajyepfo, aho muri buri Ntara hateganyijwe Uturere dutanu uwo mushinga uzakoreramo.


text:
MININFRA yemereye PAC amakosa yakozwe yatumye umushinga w’uruganda rwa Gishoma udindira
Minisiteri y’ibikorwa Remezo ’MININFRA’ n’ikigo gishinzwe ingufu REG, basobanuye icyatumye uruganda rwa Gishoma rwubatswe na Leta kugira ngo rutange amashanyarazi akomoka kuri nyiramugengeri, rumara igihe kinini rudakora ku kigero rwagombaga gukoraho.
Uruganda rwa Gishoma rukora umuriro w’amashanyarazi angana na megawati 15 (15MW) hifashishijwe nyiramugengeri ituruka mu gishanga cya Gishoma, mu rwego rwo kongera ingufu z’amashanyarazi yo guha abaturage.
MINIFRA na REG babisobanuye mu kiganiro bagiranye n’itsinda ry’Abadepite bagize Komisiyo ishinzwe gukurikirana imikoreshereze y’imari n’umutungo by’igihugu PAC, basobanura amakosa atandukanye Umugenzuzi Mukuru w’Imari ya Leta yasanze mu mikoreshereze y’ingengo y’imari 2017/2018.
Uruganda rwa Gishoma ni inyubako Leta yashoyemo amafaranga atari make, arenga miriyari 40 z’amafaranga y’u Rwanda, hazaho n’inguzanyo.
Abadepite bibazaga igituma kugeza ubu urwo ruganda rukora ku kigero kiri munsi y’icyo yakagombye gukoraho mu gutanga ingufu z’umuriro w’amashanyarazi wa megawati 15.
Depite Bakundukize Christine wagaragaje ikibazo cy’Umugenzuzi Mukuru yasanze mu mushinga wa Gishoma yavuze ko bitumvikana uburyo uruganda rudakora ibyo rwagenewe gukora kandi nyiramugengeri yifashishwa idatumizwa imahanga.
Yagize ati “Nyiramugengeri iva mu gihugu, nta bwo tuyikura hanze, nta bihano byafatiwe u Rwanda ngo tuvuge ko nyiramugengeri wenda ngo yarabuze kubera A,B,C?
Mu by’ukuri nk’umuntu wize uyu mushinga, akawiga ugomba gutwara amafaranga miriyari 41, ni amafaranga menshi cyane ntatinya kuvuga ko uyu mushinga rwose watsinzwe nta mpamvu n’imwe igaragara; kuvuga ngo nyiramugengeri tugomba kubona muri iki gihugu cyacu yarabuze, ni nke, ireme ry’iyo mpamvu ni ribi”.
Akomeza avuga ko bitagira ireme igihe Abanyarwanda bakenera ibisobanuro ku mpamvu uruganda rwashowemo miliyari 41 rudakora kandi hari uwabanje kwiga umushinga.
Ati”Ubu uyu muntu ajya kwiga uyu mushinga yari yawurebye, yari yawutekerejeho, twasobanurira Abanyarwanda ngo miriyari 41 zarahombye kubera nyiramugengeri iboneka muri iki gihugu cyacu ntayihari, amazi muri iki gihugu cyacu ntayahari; mudusobanurire.”
Dr. Ngabitsinze J. Chrysostome,Perezida wa PAC na we yunzemo avuga ko ikibazo cya Gishoma kimaze igihe kiza muri PAC bityo hakenewe ibisobanuro bihagije.
Umunyamabanga Uhoraho muri Minisiteri y’Ibikorwa Remezo, Uwase Patricie, ajya gusubiza icyo kibazo, yabanje kuvuga ko na bo bifuza kukivamo byihuse, avuga ko gishingiye ku makosa y’inyigo yo gushyira mu bikorwa uwo mushinga.
Ati “Ni ikibazo kimaze igihe kinini gishingiye ahanini ku masoko yakozwe mu nyigo yatangizaga umushinga, bari batekereje ko nyiramugengeri ihari i Gishoma ihagije ariko ikigaragara ni uko mu gihe k’izuba nyiramugengeri iba idahagije. Iyo rero idahagije uruganda ntirukora ku kigero cyarwo, bityo ugasanga nyine ishoramari ritagera aho rigomba kugera.
Yungamo ati“Tumaze igihe rero tuvugutira umuti iki kibazo kuko natwe kituraje ishinga, ni megawati 15 mu gihe k’izuba iyo tubonye nyinshi tubona umunani, rimwe na rimwe bikaba ngombwa ko uruganda rufunga kuko idahagije.”
Yakomeje avuga ko mu bisubizo barimo gushaka harimo icyo gushaka izindi ngufu zakoreshanwa na nyiramugengeri bityo raporo y’ubutaha ikazatangwa cyaramaze gukemuka.
Ati “Twifuza ko iki kibazo tugikemura, muri raporo izaza bakazaba barakiboneye umuti kandi tuzi ko turi ahantu hashimishije kuko twamaze kubona uburyo bwombi bwakoreshwa.”
Ron Weiss,Umuyobozi Mukuru wa Sosiyete ishinzwe ingufu, REG, yavuze ko kugeza ubu bishimira ko uruganda rwa Gishoma rukora kandi rujya runageza kuri megawati 15.
Weiss ati “Turimo gukurikiza imyanzuro ya Guverinoma yaduhaye yo gutuma uruganda rukomeza gukora no mu gihe k’izuba aho nyiramugengeri ibura, kandi muri iyi minsi y’igihembwe k’izuba uruganda rurakora kandi turakora ibishoboka byose kugira ngo rukomeze rukore mu bihe byose kandi twiteguye imvura ko izaboneka.”
Yakomeje avuga ko bafite gahunda yo kujya imbere ituma uruganda rwa Gishoma rukomeza gukora atari gusa mu bihe by’imvura ahubwo no mu mpeshyi kandi bizera ko raporo z’Umugenzuzi Mukuru w’Imari ya Leta zitaha zitazagarukamo icyo kibazo.
- Umunyamabanga Uhoraho muri MININFRA Remezo, Uwase Patricie(uwa mbere iburyo) asobanura aho umushinga wadindiriye
Chief Editor/MUHABURA.RW


text:
Abahinzi baravuga ko igihembwe k’ihinga 2019 A bakiteguye bihagije
Yanditswe na MUKAGAHIZI ROSE
Abahinzi batandukanye hirya no hino mu gihugu barashima imiyoborere myiza y’u Rwanda itabibagirwa aho babona amakuru ku gihe ari byo byatumye imyiteguro y’igihembwe k’ihinga 2019 A gikomeje kugenda neza.
Kantarama Beatrice, umuhinzi mu murenge wa Muhazi, Akarere ka Rwamagana, avuga ko iki gihembwe k’ihinga bakiteguye kare babifashijwemo n’abajyanama b’ubuhinzi. Gusa, ngo imirimo yo gutegura imirima ntirarangira kandi kuri ubu ngo barimo guhitamo imbuto bifuza.
Avuga ko bishimira ko kuri ubu umuhinzi ari we uhitamo imbuto yo guhinga imubereye kandi ngo bamaze kugaragarizwa iziri mu bubiko, ibintu ashimira imiyoborere myiza y’u Rwanda itagira uwo iheza ariko cyane cyane igaha agaciro umuhinzi.
Nahimana Jerome, umucuruzi w’inyongeramusaruro mu murenge wa Kayumbu, Akarere ka Kamonyi na we avuga ko igihembwe k’ihinga kigiye gutangira 2019 A bakiteguye bihagije.
Yishimira ko babona amakuru, kandi ko ifumbire yabagezeho, kandi bizeye ko imbuto itaraboneka izabageraho vuba.
Yishimira uburyo abakozi b’Ikigo gishinzwe ubuhinzi n’ubworozi RAB, babakurikiranira hafi mu mikorere, agashima uburyo bw’ikoranabuhanga bagejejweho bwa Smart Nkunganire.
Nubwo bimeze bityo, hari bamwe mu bahinzi barimo Nyirimanzi Jean Bosco, umucuruzi w’inyongeramusaruro mu karere ka Burera uvuga ko atewe impungenge nuko muri iki gihembwe k’ihinga cya 2019 A ibiciro by’imbuto n’inyongeramusaruro byiyongereye, agasaba ko bakoroherezwa kubona imbuto.
Yagize ati “Ibiciro by’inyongeramusaruro ndetse n’imbuto byarazamutse, iyo ugiye kureba usanga ikilo cyarazamutseho amafaranga y’u Rwanda atari munsi ya 30, ibyo ngibyo akaba ari imbogamizi cyane ko aho turi nkatwe tuba dufite inshingano zo gukomeza kwigisha abaturage”.
Kuri iki kibazo hamwe n’ibindi, Ikigega mpuzamahanga k’iterambere cy’Abanyamerika USAID kibinyujije mu mushinga witwa Hinga weze cyatanze amafaranga y’u Rwanda asaga miliyari 22 yo guteza imbere abahinzi no guhangana n’imihindagurikire y’ikirere.
Daniel Gies, umuyobozi w’uyu mushinga avuga ko imihindagurikire y’ikirere mu Rwanda ari ikibazo kigira ingaruka ku bahinzi.
Yagize ati “Twatanze inkunga kuri Minisiteri y’Ubuhinzi n’ubworozi na RAB ku mbuto mu gihe habayeho umwuzure cyangwa amapfa binyuze mu mushinga Hinga weze tukaba twarashoyemo miliyoni makumyabiri n’eshanu n’igice z’amadolari yo gukora imirimo itandukanye harimo no guca amaterasi.”
Umuyobozi Mukuru wa RAB Dr Karangwa Patrick avuga ko ibi bibazo bigaragazwa n’aba bahinzi byabonewe umuti mu ngengo y’imari muri uyu mwaka wa 2018/2019.
Avuga ko kuri ubu imyiteguro y’igihembwe k’ihinga 2019 A imeze neza. Yagize ati “Turabona ibijyanye no kugeza inyongeramusaruro ku bahinzi birimo bigenda neza, hari igihe inyongeramusaruro zitinda kugera ku bahinzi atari uko zitari mu Rwanda ahubwo ari uko n’amakuru aba atatambukijwe bihagije.”


text:
Abantu benshi, cyane cyane abahungu,ntibajya bemera ko bari mu rukundo kuko ngo baba bumva ari ugucika intege kandi bakaba bumva bagomba kwihagararaho. Nyamara ariko barakunda nubwo rimwe na rimwe baba badashaka kubyemera.Muri iyi nkuru, uraza kubonamo bimwe mu bimenyetso byerekana umusore wakunze koko, ni ukuvuga umwe wumva urukundo afitiye umukobwa runaka rumugurumanamo kandi rukaba ari urwa nyarwo koko. Uyu ni wa musore ugera ahantu ha wenyine, agatangira kugarura ishusho y’umukobwa yakunze cyangwa arimo gutereta mu mutwe no mu bitekerezo bye.
1. Gutekereza umukobwa mu buryo budasanzwe
Ashobora kuba ari umukobwa mwari musanzwe muziranye ariko mbere utarajyaga umutekerezaho cyangwa se ngo isura ye ikugaruke mu mutwe cyane. Nyamara, nutangira kumukunda uzajya uhora ubona isura ye ikugaruka mu bitekerezo ndetse ujye unamutekerezaho kenshi mu buryo butari busanzwe.
2. Atangira gutekereza ejo hazaza he n’ah’umukobwa arimo gutereta
Umuhungu wakunze ngo atangira gutekereza yabanye n’umukobwa runaka yiyumvamo. Ngo iyo abonye umukobwa akumva aramukunze ntamubona nk’umuntu bazamarana igihe gito ahubwo atangira kumubona nk’umuntu bazabana akaramata, maze ibyo bikamutera kwibaza ku mubano wabo mu gihe kirekire gishoboka . Aha ngo atangira gutekereza uburyo azamusohokana n’ibindi bintu byinshi byiza.
3. Ibintu byamutwaraga umwanya munini atangira kubigabanya
Niba umusore yari asanzwe akora ibintu byinshi, cyane cyane nyuma y’akazi, atangira kubigabanya. Mu biza ku isonga harimo nk’iyo yafataga ku gatama n’umwanya yamaraga mu kabari; akagabanya n’utundi tuntu twamutwaraga umwanya, yaba ari mu bitekerezo cyangwa mu bikorwa, ubundi umwanya munini akawuharira uwo mukobwa. Ikindi kandi ngo atangira kumutekerezaho igihe kinini yanabona umwanya w’ikiruhuko akumva ni we bagomba kuba bari kumwe.
4. Hari imico imwe n’imwe igenda ihinduka
Iyo umuntu yinjiye mu rukundo, hari imico igenda imuvaho cyane cyane imibi. Aha abahanga bavuga ko iyo umuntu yagiraga amahane akabona umuntu akunda ngo ya mahane atangira kugabanuka kuko iyo arimo kumutereta cyangwa kumuvugisha agerageza kwitwara neza kugira ngo uwo mukobwa amwumve kandi ikiganiro kibashe kuryoha.Ikindi, iyo umuhungu yari umuntu w’umurakare udakunda guseka no kunezerwa atangira kwibona anezerewe arimo aseka ndetse n’abandi bakabimubwira. Umuhungu nk’uyu atangira kugira impuhwe mu busanzwe ntazo yagiraga.
5. Atangira kumva igihe kinini yakimarana n’uwo mukobwa
Iki ni kimwe mu bimenyetso bikomeye byerekana ko umuhungu yakunze: buri mwanya aba yumva yaba ari kumwe n’uwo akunda; ibi bikaba ari ibintu byikora nta mbaraga na nke ashyizemo. Kuba bari kumwe, kumva ijwi rye byibura kabiri ku munsi, gutemberana na we ngo ni byo bimuha amahoro. Iyo amaze igihe atamubona atangira kumva hari icyo abura, rimwe na rimwe akumva ubuzima bugenda nabi.
6. Atangira guha agaciro gake abandi bakobwa cyangwa abagore
Iyo yari umuhungu ukunda kuvugana n’abakobwa cyangwa ukunda kuba ari kumwe na bo, iyo yabonye uwo akunda, ba bandi bose aba yumva nta cyo bamubwiye, akabona uwo bari kumwe ni we ubaruta bose yaba mu bwiza, mu mico no mu myifatire. Niba uri umusore, ikindi kizakwereka ko uri mu rukundo cyangwa wakunze ni uko utazongera kugereranya abakobwa uvuga ngo ubanza uyu ari we tuberanye. Usigara ubona uwo muri kumwe ari we ubaruta bose.
7. Atangira kwiyitaho kurusha uko yabikoraga mbere
Niba yari umusore utarajyaga yiyitaho ngo yambare neza, yisige amavuta meza n’ibindi, uzabona muri icyo gihe asigaye yambara neza , imyenda imeshe kandi inajyanye. Icyo gihe ntuzongera kumubona afite umwera cyangwa umwanda ku muburi kuko na we aba adashaka ko wa mukobwa amubona asa nabi. Ku birebana no gutunga umusatsi cyangwa ubwanwa ngo abyitaho ku buryo utapfa kumubona ubwanwa bwamubanye bwinshi cyangwa se umusatsi wamwereyeho.


text:
Umubiri wawe ntusiba kwinjiza uburozi buturutse impande zose, cyane cyane uhereye ku mavuta wisiga, ibiryo byo mu nganda, imibavu witera n’ibindi.
Dore umutobe karemano kandi ufite ubuziranenge, uryoshye wagufasha gusohora uburozi butandukanye mu mubiri kandi wagukiza indwara nyinshi.
Mu kiganiro yagiranye New Delhi Television Food , Lokendra Tomar, umujyanama mu by’imirire mu ivuriro rya New Delhi yagize ati “Umutobe wa PBC (Pomme, Betterave, Carotte) ni umuti uhumanura umubiri ushobora gukoreshwa umunsi umwe cyangwa itatu bitewe n’umuntu.
Ubundi buryo 4 butandukanye bwo gusohora imyanda mu mubiri: umwijima usohora uburozi bwo mu bwoko bwa liposoluble; ni ukuvuga imyanda ibasha kwivanga mu binyamavuta, impyiko zo zisohora imyanda ibasha kwivanga n’amazi aribyo bita hydrosolubles, amara yo asohora uburozi butabasha kwinjira mu maraso, hanyuma uruhu rugasohora uburozi yakwirakwiriye mu mubiri. Uyu mutobe wa PBC uzagufasha mu gusohora uburozi biciye muri izo nzira zose kuburyo bwihuse”.
Ibigize uyu mutobe pommes, betteraves, carottes
– ½ betterave uyisataguyemo uduce duto
– 1 pomme uyisataguyemo uduce duto
– 2 carotte, uyisataguyemo uduce duto
– Akunyu gake
– ibikombe 2 bito by’amazi
Uko uyu mutobe utegurwa:
Ronga neza imbuto zawe ukoresheje vinaigre.
Kataguramo uduce duto imbuto zawe.
Bivangire mu kamashine gasya unagenda wongeramo amazi kugeza ubwo ubonye umutobe washakaga.
Jya unywa uyu mutobe buri gitondo nta kindi urashyira mu nda.
Umumaro w’uyu mutobe biwe n’ibiwugize.
Urubuto rwa pomme : Winston churchill, Umunyapolitike uzwi cyane umunsi umwe yaravuze ati “Urubuto rumwe rwa pomme ku munsi rwashyira imiti kure yawe”. Ukurikije ibyo uyu mugabo yatanga ni ukuri kuko urubuto rwa pomme rukungahaye ku ntungamubiri zitagereranwa; nka Vitamine A, B1, B2, B6, C, E na K ndetse n’imyunyungugu nka Zinc, cuivre, Potassium, Phosphore na Manganese. Urubuto rwa Pomme rwongera ingufu ubudahangarwa bw’umubiri kandi ruzakurinda indwara nyinshi, kubera ubushobozi rufite ruzakurinda kwangirika k’uturemangingo ndetse no twakwangizwa na kanseri.
Karoti : Bitewe n’ikigero kiri hejuru cya vitamin ziyibonekamo nka vitamin A, B1, B2, B3, B6, C, E na K ndetse n’imyunyungugu nka phosphore, niacine, potassium, magnésium, calcium, n’ibinyabutabire nka bêta-carotène, acides selenium. Karoti zizagufasha kongera ubushobozi bw’amaso yawe, izagufasha mu gukomeza amagufwa , irinda cancer ndetse inarinda gusaza imburagihe. Kubera imyunyungugu iboneka muri uru ruboga izagufasha koza mu kanwa kuko izagufasha kuvura amacandwe binakurinde kwangirika kw’amenyo.
Betterave : Ikize cyane kuri vitamine A, B et C, Imyunyungugu nka potassium, cuivre na fer. Betterave ivura ubu ibisebe kandi ikongera ingufu mu bwirinzi bw’umubiri. Igabanya cholesterol mbi mu maraso (Cholestol mbi ni ubwoko bw’ibinure biba mu mubiri ariko bigira ingaruka mbi ku buzima). Uru ruboga rwa beterave ni ingirakamaro mu buzima bw’umutima kuko rutunganya gutembera neza kw’amaraso kandi rurinda indwara zitandukanye zizahaza urwungano rw’amaraso, irwanya ububabare kandi yoroshya igogora,ikanafasha ubwonko gukora neza.
Icyo kwitondera:
Ku bantu bagirwaho ingaruka na karoti ni byiza ko babanza kugisha inama umuganga wawe. Betterave ni imvuzo karemano, bityo ntiyemerewe ku bantu babujijwe imvuzo.Ikindi bitewe n’ikinyabutabire cya bétalaine, ntuzakangwe no kubona ugiye ku musarane ukabona witumye ibitukura cyangwa wakwihagarika ugasanga inkari zatukuye ni ukubera icyo kinyabutabire kandi rwose nta ngaruka mbi bitera umubiri.
Src: santemedecine.net


text:
Ku munsi wa nyuma w’igiterane cyahuzaga abapasiteri n’abasenyeri bose b’Itorero Angilikani mu Rwanda, Umuyobozi w’Intara y’Amajyepfo aherekejwe n’Umuyobozi w’Akarere ka Muhanga, Umuyobozi w’Ingabo muri Muhanga na Kamonyi ndetse n’Umujyanama wa Guverineri baje kuramutsa abitabiriye igiterane.
Abo bayobozi bose bashimiye byimazeyo abo bakozi b’Imana uruhare rukomeye Itorero Angilikani mu Rwanda rigira mu gushyigikira ibikorwa bya Leta no guteza imbere abaturage. Mu ijambo rye, Umuyobozi w’Intara y’Amajyepfo yasabye abayobozi b’Itorero kurushaho gufasha Leta mu gukangurira abaturage kugira ubwisungane mu kwivuza, kuboneza urubyaro no kwimakaza amahoro mu miryango. Abakozi b’imana baboneyeho bafata umwanya wo gusengera igihugu cyacu n’abayobozi bacyo muri rusange, by’umwihariko barambika ibiganza kuri Guverineri mushya w’Intara y’Amajyepfo na Maire mushya w’Akarere ka Muhanga.
IBINDI BYARANZE UMUNSI WA NYUMA W’IGITERANE
Ku wa 01/12/2016 ari nawo munsi wa nyuma y’igiterane, abakitabiriye bagize umugisha wo guhabwa inyigisho na Dr Rev Canon Alfred OLWA hamwe na Dr Rev Canon Antoine RUTAYISIRE. Inyigisho z’uyu munsi zari zifite intego igira it: “Gutoza abigishwa mu itorero ry’ibanze (Local Church)”.
Mu kiganiro cye Dr Rev Canon Alfred OLWA yifashishije cyane amagambo y’Imana ari muri Tito 1, 2, 3 na 2 Kor 13.14. Muri make yagarutse kuri ibi bikurikira:
Uko umuntu yatoza abigishwa mu Itorero ry’Ibanze biterwa n’aho ari (contexte). Ariko hari uko byakorwaga mu Itorero rya mbere nk’uko tubibona mu gitabo cy’Ibyakozwe n’intumwa. Ni ngombwa kandi kumenya ko umurimo wose dukora ugomba guherekezwa n’imbaraga z’Umwuka Wera. Dushobora gukoresha imbaraga n’ubwenge bwacu, ariko ntitugomba kwibagirwa uruhare rw’umwuka Wera mu murimo wo gutoza abavugabutumwa.
Iyo dusomwye muri 2 Kor 13.14, tubona ko tugomba kuba mu bumwe bw’Umwuka Wera. Tutari kumwe n’umwuka Wera ntidushobora gutoza abigishwa. Mu itorero ry’I Yeluzalemu bari bameze nk’umuryango umwe kubwo kwizera Imana. Ibyo bakoraga byose babikeshaga Yesu. Ibyiringiro byose babikuraga muri Yesu.
Mu gitabo cy’Ibyak 2.36 tubona ko abigishwa bagombaga kwemera ko Yesu ariwe ubatuma. Itorero rigomba kumva ko imbaraga z’Umwuka arizo zikora imirimo. Muri uyu murimo wo gutoza, ni ngombwa kuzirikana ko abatozwa bagomba gukura bakagera ku kigero cya Yesu-Kristo. Abigishwa ba mbere ntibasengaga mu magambo gusa ahubwo bashyiraga mu bikorwa ibyo bavugaga. Iyi kanisa y’I Yelusalemu tugomba kuyifataho icyitegererezo. Yari igabanyijemo amatsinda mato, basangira byose, bagasengera mu ngo no mu nsengero.
Mu gutoza kwacu dukwiye kutita ku bwinshi bw’abakirisitu gusa ahubwo dukwiye no kwita cyane ku ireme ry’imyemerere yabo. Dukwiye kandi gukunda umurimo dukora. Mu itorero ry’i Yeluzalemu, abakoraga umurimo batoranywaga hashingiwe ku mpano ya buri wese. Kugira ngo umenye impano abakirisitu bawe bafite ukeneye kubegera, kubatega amatwi no kubasengera. Iyo utoza abigishwa ugomba gusobanukirwa impano z’Umwuka zitandukanye Imana yashyize mu bantu. Buri wese afite impano ye. Ariko abantu ntibumva kimwe. Hari abumva ari uko uvuze cyane n’ijwi riranguruye, ariko hari n’abandi bumva ari uko ukoresheje ijwi riciye bugufi.
Ni gute watoza abantu bakagera ku kigero cyo kuzana abandi?
Ugomba gutoranya abantu batari abanyangeso mbi, batari inkubaganyi, batari abanyarukoni, bashakanye n’umugore umwe. Abo bantu bagomba kuba bafite imico mwiza itandukanye n’iyabandi basanzwe.
Mu gutoza abantu gukora umurimo w’Imana, tugomba no kubatoza gukora. Kugira ngo abo dutoza bazavemo abakozi, dukwiye kubereka uko bakwiye gukora. Ababyeyi nibakora, abana bazakora, paruwasi nizikora abatuye igihugu cyose baziga gukora. Abantu bagomba gukunda umurimo. Tugomba kuba abapasiteri bakora. Udakora ntakarye! Iki nicyo gihe cyiza cyo gukorera Yesu mu matorero yacu. Mbere y’uko uyu mwaka urangira ukwiye gutekereza ibintu ukwiye gukora. Itorero ry’abanebwe ryaba ribabaje. Dukwiye kwigisha abakirisitu kutarangarira imfashanyo. Ahubwo dukwiye gushyira hamwe tukubaka Diyoseze zacu ndetse na Province yacu. Dukwiye kwibuka ko Umwuka Wera ariwo udushoboza.
Mu kiganiro cye Rev Dr Canon Antone Rutayisire yagarutse kuri ibi bikurikira:
- Kuki twigisha abantu ariko ntihavemo abigishwa beza?
- Twakora iki? Twakora dute?
- Ku rwego rwa PEAR twabikora gute?
Rev Canon Antoine yifashishije Ijambo ry”iamana dusanga mu Abaheburayo 5:11: “Tubafitiye byinshi byo kuvugwa kandi biruhije gusobanurwa, kuko mwabaye ibihuri. Kandi n’ubwo mwari mukwiriye kuba abigisha ubu kuko mumaze igihe kirekire mwiga, dore musigaye mukwiye kongera kwigishwa namwe iby’ishingiro rya mbere ry’ibyavuzwe n’Imana, kandi mwahindutse abakwiye kuramizwa amata aho kugaburirwa ibyo kurya bikomeye (….) Abaheburayo 6.1ss: “Nicyo gituma dukwiye kuba turetse guhora mu bya mbere bya kera (….)”.
Kuzura umwuka sibyo bigaragaza umukirisitu ukuze ahubwo imbuto yera nizo zimugaragaza. Igituma abantu b’Imana badakura ni uko:
- Bagaburirwa inyigisho z’abana: kwihana ibyaha n’indi mirimo ipfuye. Abantu bose ntibakeneye kubwirwa kwihana imirimo ipfuye, ko Imana ikura ku cyavu (hari abamaze kukivaho).
- Abakirisitu ntibakangurirwa gukura ngo bagere ku kigero cya Yesu: kumva ko umuntu agomba gusa na Yesu bimutera kumva ko agomba guhinduka byanze bikunze.
- Twigisha abakirisitu tutitaye ku rugero bagezeho: dukwiye kumenya gusimburanya inyigisho cg se kuzivanga (mélange).
- Iyo tubwiriza tugarukira mu nzira ntidutsinde igitego: kurangiza kubwiriza udahamagariye abantu kugira icyo bakora-uko ni ukujugunya umupira inyuma y’izamu aho kugenda ngo utsinde igitego.
TWAKORA IKI?
- Gusengera ko Umwuka Wera yongera kumanukira Itorero ryacu nk’uko byagenze mu gihe cy’i Gahini;
- Kumenya gutegura inyigisho zihabwa abakirisitu tugendeye ku kigero bagezeho. Buri nka isa n’ubwatsi yariye, buri mukirisitu asa n’uko yabwirijwe.
- Gutoranya abayobozi batakigendera mu ngeso ushaka gukosora: Mbere yo gutoranya umuyobozi, banza urebe ko yahindutse-abapasiteri bagira akabari! Uburyo dutoranya abakateshisite ntibunoze. Abakateshisite nibo itorero ryubakiyeho. Dukwiye kwita ku buryo batoranywa n’uko batozwa: Mwalimu w’Ikanisa wenga nyirantare, muriture, etc!
- Guha Mothers Union umurongo ufatika. Umuyobozi wayo agomba kuba ari icyitegererezo mu nshingano zayo eshanu.
- Fathers Union: imikorere yayo ntisobanutse-inyigisho, ibiranga ugomba kuba umuyobozi wa FU ntibisobanutse, etc.
- Amatorero shingiro: abayobozi bayo bagomba kwigishwa;
- Chorales: Hagomba kujyaho amabwiriza amwe-ubu buri yose igira amabwiriza yihariye;
- Gutegura inyigisho zikwiye buri cyiciro: urubyiruko, abakuru, abashaje, etc.
- Gushyiraho gahunda y’igenabikorwa, ikurikiranabikorwa n’isuzumabikorwa.
- Imihigo igomba kugendera ku nshingano z’itorero. (nta pastier wari wahanirwa ko atageze ku mihigo)!
- Umupasiteri, umwalimu bakwiye kugira amakaye bateguriramo inyigisho kandi akajya agenzurwa n’ababakuriye. Ni iki kikubwira ko Mwalimu cg Pasteur bigisha abantu?!
KU RWEGO RWA PROVINCE TWAKORA IKI?
- Kwigisha abayobozi duhereye ku ba kateshisite;
- Gutegura urutonde rw’inyigisho zigishwa abakirisitu;
- Gushyira imbaraga mu nyigisho z’ababatizwa (gatigisimu ntikijyanye n’igihe-gufata mu mutwe-scan); abakomezwa n’abashyingirwa.


text:
Ese abapfuye bashobora kongera kuba bazima?
Ese wasubiza uti . . .
yego?
oya?
birashoboka?
ICYO BIBILIYA IBIVUGAHO
“Hazabaho umuzuko.”—Ibyakozwe 24:15, Bibiliya—Ubuhinduzi bw’isi nshya.
ICYO BISHOBORA KUKUMARIRA
Ubona ihumure iyo wapfushije abawe ukunda.—2 Abakorinto 1:3, 4.
Ntuzongera guhahamurwa no gutinya urupfu.—Abaheburayo 2:15.
Uzagira ibyiringiro nyakuri by’uko uzongera guhura n’abawe wakundaga bapfuye.—Yohana 5:28, 29.
ESE KOKO DUSHOBORA KWEMERA IBYO BIBILIYA IVUGA?
Yego rwose! Hari nibura impamvu eshatu:
Imana ni yo yaremye ubuzima. Bibiliya ivuga ko Yehova Imana ari “isoko y’ubuzima” (Zaburi 36:9; Ibyakozwe 17:24, 25). Uwahaye ubuzima ibiremwa byose ashobora rwose gusubiza ubuzima umuntu wapfuye.
Mu gihe cyashize Imana yazuye abantu. Bibiliya irimo inkuru umunani z’abantu bazutse hano ku isi, harimo abato n’abakuru, abagabo n’abagore. Bamwe bari bamaze igihe gito bapfuye, ariko hari n’uwari umaze iminsi ine mu mva!—Yohana 11:39-44.
Imana yifuza cyane kongera kuzura abantu. Yehova yanga urupfu; abona ko ari umwanzi (1 Abakorinto 15:26). Yifuza cyane gutsinda uwo mwanzi, agakuraho urupfu binyuze ku muzuko. Yifuza cyane kuzura abantu bose azirikana, akongera kubabona ku isi ari bazima.—Yobu 14:14, 15.
BITEKEREZEHO
Kuki dusaza kandi tugapfa?
Bibiliya isubiza icyo kibazo mu NTANGIRIRO 3:17-19 no mu BAROMA 5:12.


text:
Ubumenyi Rusange
Inyamaswa ‘Zizi ‘Kwigira Ku Zindi Imyitwarire, Nibyo Bita ‘Umuco’
Ni ikintu abahanga mu binyabuzima bamaze igihe basuzuma neza. Abitaye ku kwiga kuri iyi ngingo ni abahanga mu binyabuzima bamaze igihe kinini bareba uko inyamaswa z’amoko arimo n’ingagi zisabana, uko ibyana byitwara iyo bihuye n’ibindi byo mu yindi miryango.
Mu buhanga bwabo basanze hari ubwoko bw’ibisabantu( primates) byitwara nk’abantu mu mimerere runaka, bakabihuza no kugira umuco.
Umuco usobanurwa nk’imyitwarire y’ibisekuru bito bigira ishingiye ku yo byarazwe n’ibyabyibarutse.
Abahanga bo muri Kaminuza ya St Andrews bamaze imyaka 70 biga imitwarire y’inyamaswa mu ndiri zazo( natural reserves).
Baje gusanga inyamaswa nkuru zisigira intoya imwe mu myitwarire yazo haba mu nyoni, inyamabere, amafi n’inigwahabiri( insects)
Prof Andrew Whiten wayoboye buriya bushakashatsi avuga ko ibyo bavumbuye byerekana ko ‘umuntu atari we wenyine ugira umuco.’
Ubusanzwe abahanga mu mitekerereze bitwa psychologists bameraga ko igitandukanya umuntu n’inyamaswa ari uko we afite umuco, akabasha kwigira imyitwarire[mibi cyangwa myiza] ku bamubyaye n’aho yarerewe.
Byari byarabaye ihame ko inyamaswa zikora ibintu mu buryo buzitunguye, ko zidashobora gucishiriza ngo zishyire mu gaciro kandi ko zidashobora kwibuka ibyaranze abasekuru bazo ngo zibigireho.
Prof Whiten yagize ati: “ Nasanze inyamaswa nazo zigira ku zindi kandi birumvikana kuko zimwe zimarana igihe na za Nyina bityo zikazigiraho.”
Inkende cyane cyane nizo zigaragaramo ubushobozi bwo kwigira kuri za Nyina.
Abahanga bavuga ko icyerekena ko inyamaswa zigana imyitwarire y’izo zikomokaho ari uko inkende cyangwa inguge zo muri iyi minsi zirinda gusenzanya hagati yazo kuko mu myaka myinshi yashize hari izabikoze bikaziviramo gupfa zenda gushira.
Ikindi babonye mu nguge zo muri Zambia ni uko hari imwe muri zo ‘yadukanye umudeli’ wo kwambara akantu ku gutwi bidatinze izindi zirayigana.
Mu itsinda ry’inguge 12, izigera ku icyenda ziganye iriya nguge y’ingore abahanga babatije Julie.
Ubu buvumbuzi buvuze iki ku bahanga?
Prof Whiten avuga ko ibyo baherutse kuvumbura bizatuma hari byinshi abahanga mu binyabuzima bicara bagasuzuma ibyo bari basanzwe bazi ku nyamaswa.
Ikindi bizatuma gihinduka ni uburyo abantu bazifataga, haba mu byanya bikomye cyangwa mu byanya byakozwe n’abantu, bizwi nka Zoo(zoological garden).
Abahanga kandi bari gutekereza ko hagomba kubaho indi science yiga ku nyamaswa yitwa ‘cultural evolution’.
Ni science ngari izaha akazi k’ubucumbuzi abahanga benshi, bakamenya uko inyamaswa ziteye haba ku mubiri no mu bitekerezo.
Inyandiko ikubiyemo ubu bushakashatsi yiswe ‘The burgeoning reach of animal culture’, yatangajwe mu kinyamakuru kitwa Science.


text:
Innocent Ndagijimana yasohoye indirimbo"Twarakubonye" yakoranye na Korali Ishimwe
Yanditswe na: Ubwanditsi2020-11-02 05:05:27
Ndagijimana Innocent amaze imyaka 5 akora umuziki ku giti cye, akabifatanya no kuririmba muri korali yo ku rusengero abarizwamo. Amaze gukora indirimbo 4 ari zo; Isi n’ijuru, Warampinduye, Ntirihinduka na Twarakubonye. Iyo yivuga, agira ati "Innocent ni umuntu ukunda Imana n’abantu bayo, ndi umukristo, narakijijwe, ndi umuvugabutumwa mu buryo bwose nshobojwe, ndi umugabo mfite umugore n’umwana umwe".
Mu kiganiro na Inyarwanda.com, Innocent Ndagijimana yavuze ko muri iyi ndirimbo ye nshya afatanyije na korali Ishimwe, bashakaga kwibutsa abantu ko n’ubwo bahura n’ibikomeye, Imana ihora ibumva iyo bayitabaje, kandi babibutsa ko Uwiteka ari intwari mu ntambara. Ati "Iyo ndirimbo twashakaga kwibutsa abantu ko n’ubwo twahura n’ibikomeye, intambara, ibihe bikomeye, ibigeragezo,..Imana yo ihora itwumva iyo dukomanze ikingura kandi ari intwari mu ntambara".
Yunzemo ati "Duhamya kandi ko twabonye Imana mu bihe byose twanyuzemo ibyo bigomba gutuma duhereye ku byo yavuze ndetse n’ibyo yakoze tuyizera tukanayiringira". Uyu muhanzi akaba n’umuvugabutumwa yadutangarije intumbero afite mu ivugabutumwa. Ati "Mfite intumbero yo kugeza ubutumwa kuri benshi aba hafi n’abakure bakamenya ko Kristo agira neza kandi ahora yiteguye kumva abamushima, abamusaba,..". Innocent Ndagijimana arangamiye kugeza ubutumwa bwe mu Rwanda hose no mu mahanga
Ku bijyanye n’ubutumwa yitaho mu myandikire y’indirimbo ze, Ndagijimana yabwiye Inyarwanda.com ati: "Mfite gahunda yo kuririmba ku mibanire myiza Imana yagiriye muntu hamwe n’imibanire myiza umuntu akwiye kugirira Imana. Ni uwo murongo nihaye izo maze gukora zose ziri kuvuga ibyiza, Imana yagiriye muntu hanyuma nzakomeza mvuga ibyiza muntu akwiye kugirira Imana". Innocent Ndagijimana ari kumwe n’umuryango we
Yavuze ko mu myaka 3 iri imbere yifuza kuba yashyize hanze Album ebyiri ndetse yifuza kuzaba yaragejeje ubutumwa bwe mu ndirimbo mu Rwanda no hanze yarwo. Ati "Imyaka itatu ndashaka kuzaba maze gushyira hanze album 2 kandi nkazaba naramaze kugeza ubutumwa kubantu benshi haba mu Rwanda no mu mahanga".


text:
Ababyeyi b’umuntu barakomeye cyane ariko iyo ufite uwo mwashakanye biba bikwiye ko umuha umwanya wa mbere kurusha abandi bose. Mu miryango imwe n’imwe y’abashakanye usanga baba bahanganye n’ikibazo cyo kuba umwe mu bashakanye ashaka kubahiriza amabwiriza ahawe n’abo mu muryango kurusha uko yakumvikana n’uwo bashakanye.Ibi bikunze guteza ikibazo cyane ku buryo imiryango imwe isenyuka burundu iyo bidakemutse hakiri kare.
1.Uba uri gushyira intera hagati yanyu
Mu buzima bw’abashakanye babanye neza baba bagomba gufashanya bya hafi no gukomezanya mu bihe bibi. Iyo utangiye kujya ugir aikibazo ukagir aundi uganyira mbere yo kuganyira uwo mwashakanye, wager aintera ugeraho ukumva ko hari undo wo kwishimir aiyo ntera wateye mbere y’uwo mwashakanye, icyo gihe uba utangiye kumushyira ku ruhande no kumubwira ko utakimukeneye mu buzima bwawe.
2.Byerekana ko urugo rwawe rudakomeye
Urugo rukomeye ni urwo umugabo n’umugore bajya inama ubwabo, bakumvikana kandi buri umwe agashyira undi imbere aho kugira undi ahashyira. Urugero ushobora kuba ushaka gufasha barumuna bawe ariko uwo mwashakanye atabimenye uguhitamo kujya usahura urugo ukabyumvikanaho nabo mu muryango wawe ko bazabigira ibanga mukaba mubiziranyeho mwenyine, icyo gihe nabo babona ko urugo rwawe rudakomeye ndetse igihe cyose bashatse kurusenya bakaba babikora.
3.Bitera kudasenyera umugozi umwe n’uwo mwashakanye
Ababyeyi bawe cyanwga se abavandimwe bawe bafite ubuzima bwabo bwite nawe ufite ubwawe n’uwo mwashakanye. Iyo ushatse kubivanga rero usanga uba utagihuza n’uwo mwashakanye ngo mutahirize umugozi umwe. Ababyeyi bawe bashobora kukugisha inama, wabafasha nabo bakagufasha ariko ugomba gushyiraho aho bigomba kugarukira igihe ubona ko byakwangiza umubano wawe n’uwo mwashakanye.
4.Bakugira inama mbi bakurikije ukwikunda
Akenshi ibi bikunze kuba iyo umwe mu bashakanye akund akuvuga uwo bashakanye nabi mu muryango avukamo ashaka kugaragaza ko yagowe. Icyo gihe ababyeyi cyangwa se abavandimwe bawe bumva barakariye uwo mwashakanye kandi wenda wowe wumva mutatandukana kuko hari ibindi byiza umuziho.
Iyo abo mu muryango wawe bamaze kuzinukwa uwo mwashakanye bitew en’ibibi uhora umuvugaho bigera aho bakakugira inama zo gutandukana nawe kabone nubwo waba wari ugishoboye kumwihanganira cyangwa se ari n’akantu gato katari gakwiye kubatandukanya. Umubyeyi wawe cyanwga se umuvandimwe wawe ahora ahugangayikiye kurusha uko ahangayuikiye uwo mwashakanye, iyo umusize isura mbi rero bituma bakurwanirira mu buryo bubi bakurikije icyo mupfana bakaba bagufasha gusenya.
5.Byereka uwo mwashakanye ko utamwubaha
Iyo uwo mwashakanye azi neza ko iyo hari igtekerezo giturutse mu bagize umuryango wawe icyumva vuba kurusha uko mwajya inama, icyo gihe nawe agaera aho akumva ko utamwubaha ko umusuzuguza abo mu muryango wawe. Kandi koko iyo abo mu muryango wawe ubamenyereje ko uwo mwashakanye afite agaciro kari hasi yabo nabo baramwubahuka bakamufata uko bishakiye.


text:
Nyuma yo gusenyerwa n’ibiza, bamwe mu baturage bo mu Karere ka Huye bakomeje gutakambira ubuyobozi kugira ngo bafashwe kubona aho kuba, nyuma yo gusenyerwa n’ibiza by’imvura bakaba bahangayikishijwe no kurara ahantu hubakishije shitingi.
Imvura idasanzwe yaguye mu karere ka Huye, umurenge wa Mukura, akagari ka Rango A mu ijoro ryo ku wa mbere taliki ya 15 rishyira ku ya 16 Gashyantare, 2021, yasenyeye imiryango myinshi iyisiga iheruheru.
Imiryango yasenyewe na Ruhura, bitewe n’imvura nyinshi ni imiryango 4 n’ibyumba 4 byabagamo abapangayi.
Kuri ubu, iyi miryango iravuga ko n’ubwo bahawe bimwe mu bikoresho byo mu rugo n’ibiribwa ariko ihangayikishijwe cyane cyane no kuba iri kuba mu gice cy’inzu cyasigaye, bagakingaho shitingi. Ni ibintu bavuga ko bibahangayikishije cyane, bityo bagasaba ubuyobozi kubashakira aho gutura nk’uko bari barabyijejwe n’ubuyobozi.
Ati” Kuva yasenyuka rero kugeza ubu ng’ubu icyo tumaze kubona gusa ni uko barimo bapima ruhurura kugira ngo bayubake ariko ntacyo baratubwira ku bantu babuze amazu yo kubamo, turi kurara ahantu hakingishije shitingi cyangwa se n’amazu yacu yasenyutse icyo bazadufasha.”
Aba baturage bakomeza bavuga ko uretse ibi, banahanayikishijwe cyane n’ibi bihe turimo by’imvura nyinshi ihora igwa, bityo bagasaba ubufasha bwo gushakirwa aho gutura mu buryo bwihuse.
Ange Sebutege, Umuyobozi w’akarere ka Huye, avuga ko hakiri kunozwa uburyo inzu zabo zangiritse zizasanwa, gusa akongeraho ufite ikibazo cy’aho kuba yakwegera umurenge ukamufasha kubona aho kuba.
Ati” Icyo twari twavuze ni uko buri muturage udafite icumbi cyangwa ahandi hantu ho kuba yashakirwa aho kuba, abayobozi twamushakira ahandi ho kuba. Ngira ngo ahubwo twatanga ubutumwa, udafite yenda aho acumbika yakwegera ubuyobozi bw’umurenge, tuzabafasha kugira ngo babe babonye aho baba bacumbitse.”
Sebutege, akomeza avuga ko kubera ko inzu itakuzura mu cyumweru kimwe cyangwa bibiri, bityo ko hakiri gutegurwa ibisabwa kugira ngo barebe uko ziriye nzu zizasanwa cyangwa zakubakwa mu bundi buryo.
Soma hano inkuru iheruka, ubwo bari bakimara gusenyerwa n’ibiza:


text:
Abakobwa bahohotewe batangiye gufashwa kwiga moto n’ubwubatsi
Umuryango witwa Centre Marembo watangiye umushinga wo kwigisha mu gihe gito imyuga y’ubwubatsi no gutwara moto, abakobwa bahuye n’ihohoterwa rishingiye ku gitsina barimo ababyariye iwabo n’abahoze ari abana bo ku muhanda.
Uwo muryango uvuga ko ku ikubitiro guhera muri uku kwezi kwa Nzeri 2021, aba mbere 60 bo mu Mujyi wa Kigali bazamara amezi atanu, 30 baziga gutwara moto, abandi 30 bige gutera borudire (bordures) ku mihanda hamwe no gusasa amakaro n’amapave.
Umuyobozi wa Centre Marembo, Nicolette Nsabimana avuga ko iyo myuga ikorwa ahanini n’abantu b’igitsina gabo, ndetse ko abayikora badashobora kuba abashomeri na rimwe.
Nsabimana avuga ko yagiranye amasezerano n’ibigo bibiri, kimwe cy’ubwubatsi kizigisha abakobwa kuba abafundi, ikindi cyigisha gutwara ibinyabiziga kikazatoza abatwara moto, kandi bose mu mezi atanu bakazaba bagaragaza ubumenyi batojwe.
Nsabinama yagize ati “Mu mezi atanu abo bafundi b’abakobwa bazaba bazi kubaka bya kinyamwuga, abiga moto na bo bazahabwa moto 10 bigiraho zizaba zanditseho ngo ‘Byuka Bakobwa’ (izina ry’umushinga), nyuma yaho tuzakorana na banki kugira ngo tubasabire moto bazajya bishyura gake gake, twebwe tubishyurire inyungu irengaho”.
Yakomeje agira ati “Aba bana b’inzirakarengane bagomba kubona ikintu bakora kuko iyo turangaye gato n’izindi nda zizamo”.
Nsabimana avuga ko hafi y’ibigo byigisha abo bakobwa hari amarerero asigarana abana babo, ndetse ko buri mukobwa azajya ahabwa amafaranga ibihumbi 50 buri kwezi yo kumufasha, kandi n’umwana we akazajya agenerwa amafaranga ibihumbi 10 (buri kwezi mu mezi atanu ari imbere).
Nsabimana avuga ko nyuma y’amezi atanu ubwo umushinga uzaba ushobora kugaragaza umusaruro mwiza, azakorana n’abaterankunga (b’Abanya-Canada basanzwe bamufasha), bagashinga ishuri ryigisha nibura abakobwa 500 buri mezi atanu bo hirya no hino mu gihugu.
Nsabimana avuga ko bafite ubutaka buri ku buso bwa hegitare eshanu bashobora kuba bakubakaho ishuri mu gihe bazaba babonye ubushobozi.
Umuryango ‘Centre Marembo’ uvuga ko imyuga abakobwa bagiye kwigishwa ari isanzwe imeze nk’iyahariwe n’abagabo, yunguka cyane kandi yoroshye kubona, ku buryo umuntu ataba azi kuwukora ngo agire ikibazo cy’ubukene.
Twaganiriye n’abakobwa bazajya batwara abagabo cyangwa abahungu bagenda bicaye inyuma yabo kuri moto, rimwe na rimwe usanga bagenda babakorakora, tubabaza uburyo bazabyitwaramo.
Uwitwa Grace Uwimanizanye w’imyaka 23, avuga ko mu gihe yakumva umugabo cyangwa umuhungu agenda amukorakora, yabanza agaparika moto ku ruhande akamwihaniza, harimo no kuba yabimenyesha inzego zishinzwe kurwanya ihohoterwa.
Uwimanizanye yagize ati “Namubwira ko ntakiri wa wundi umuntu akoraho ngo ‘oya, oya’ kandi ntari guhakana, nahita mparika moto nkabanza nkamwibutsa ko twumvikanye ko mujyana akagera aho ajya, ariko ko tutumvikanye ibyo kugenda antereta, ankorakora”.
Minisiteri y’Uburezi (MINEDUC) mu ijwi ry’Umujyanama wa Minisitiri, ivuga ko isanzwe ishima ubufasha bw’umuryango Centre Marembo, cyane cyane ubujyanye no gufasha abana b’abakobwa kwitinyuka bagakora nk’ibyo abahungu n’abagabo bakora.
Gatabazi Pascal avuga ko bafitiye icyizere uwo muryango ko uzagera ku ntego wiyemeje.


text:
Kubona imodoka zijya mu ntara byari ingorabahizi kubadashaka kuguma muri Kigali
Abashaka kujya mu ntara mu gihe I Kigali hashyizwe muri guma mu rugo baravuga ko batizeye kubona imodoka zibacyura, ni nyuma yo guhabwa umunsi umwe gusa wo kuba bavuye muri Kigali.
Bimwe mu byemezo by’Inama y’abaminisitiri yateranye tariki ya 18 Mutarama uyu mwaka harimo gushyiraho umujyi wa Kigali muri gahunda ya Guma mu rugo, gusa hagatanzwe umunsi umwe w’abashaka gutaha mu ntara, abagenzi batari bake bari muri Gare zitandukanye babuze imodoka zibacyura.
Abagenzi baturutse mu duce dutandukanye twasanze muri gare ya Remera samunani z’amanywa babuze imodoka zibacyura mu ntara baravuga ko batizeye kubona uko bataha.
Mukangango Elina ni umubyeyi w’imyaka 52, twasanze yicaye hasi iruhande rwa Gare ya Remera yangiwe kuyinjiramo, iruhande rwe harambitse udukapu tubiri n’agafuka, avuga ko avuye mu karere ka Bugesera, agiye mu karere ka Nyagatare anyuze muri Kigali, avuga ko yari asanze abana none akaba abona agiye kurara muri Gare ya Remera.
Yagize ati: “Navuye ku gahembe n’amaguru ngera Kigali, none ngo baratwara abanyeshuri n’abafite ibyemezo by’inzira tutazi n’aho bitangirwa. Baduhaye uburenganzira batwizeza ko turabona uko dutaha iwacu none dore aho nicaye ntakizere”.
Uyu mubyeyi utorohewe asaba Leta ko bazabaha imodoka ku munsi ukurikiraho kuko yabonaga uyu munsi atagitashye.
Aba baturage kandi bavuga ko bakumirwa n’abashinzwe umutekano babasaba ibyangombwa bavanye mu midugudu baturutsemo, ibintu bavuga ko batari bazi, gusa RURA Dr Ernest Nsabimana yatubwiye ko ibyo byemezo batari kubisaba abaturage.
Ku kibazo cy’abaturage bari babuze imodoka ushinzwe gutwara abantu n’ibintu mu kigo gishinzwe kugenzura imirimo imwe n’imwe (RURA) Toni Kulamba yavuze ko bizeye ko abagenzi bose bari bugezwe aho bagiye neza.
Toni Kulamba ati: “Twaboherereje imodoka bose ari Nyabugogo cyangwa Remera kuburyo twizeye ko barara bagezeyo neza. Ahubwo icyo tubasaba ni ukugenda bubahiriza amabwiriza”.
Biteganijwe ko iyi gahunda ya guma mu rugo iri mu mugi wa Kigali izamara iminsi cumi n’itanu naho korohereza abashaka kujya mu ntara bikarangirana n’itariki ya 19 Mutarama.
Iyi nkuru yatewe inkunga na IMS
Mporebuke Noel


text:
Iteka abantu bakubwira ko gushyira Lap Top ku bibero byawe bikwangiza ukabifata nk’ibitekerezo bishaje cyangwa imyumvire idahwitse nyamara burya ngo Inyamaswa idacyenga yishwe n’umututizi.
Inkuru ndende yasohotse mu kinyamakuru cy‘imyororokere n’ubugumba  igaragaza ko ubushakashatsi bwasanze ko umuntu wiyegereza Lap Top bimwangiriza uburyo bw’imyororokere ku buryo bufatika ndetse ngo bishobora kuba intandaro yo kubura urubyaro.
Ubushakashatsi bwakozwe hafatwa intanga z’abagabo 29,maze intanga zimwe zashyizwe mu cyumba kirimo lap top iri no kuri Wi-FI maze izindi zishyirwa mu cyumba kitarimo  ikintu na kimwe cya electronic.
Zimaze amasaha ane bazigaruye kuzipima.maze basanga izapfuye zingana n’ukuvuga ko Lap Top itica intanga z’umuntu.none barebye ubushobozi bwazo bwo kwegera igi(ry’umugore) basanze izari mu cyumba kirimo Lap Top zifite intege nkeya cyane ugereranyije n’izari ziri mu cyumba cyitari kirimo ikintu kiri Electronic  na kimwe,ikindi kandi izari ziri mu cyumba cyari kirimo Lap Top zari zifite DNA (DNA fragmentation)  yangiritse ku kigero cy’ 9 % ugereranyije izari mu cyumba kitarimo lap Top kuko zo zari zifite DNA fragmentation ya 3 %.
Umwanzuro wabaye ko umuntu agomba kwirinda cyane ko lap Top yamwegera cyane cyane ku myanya ndanga gitsina (Balls) kuko kuyiyegereza aba yikura mu ruhando rw’abashobora gutera inda nitabagoye


text:
Haravugwa imikoranire yo hafi hagati ya Rasmuda na Esther Anderson wakoranye na Bob Marley
Nyuma yo kumva ibihangano bya Rasmuda , icyamamare mpuzamahanga Esther Anderson ukomoka muri Jamaica wakoranye byo hafi n’ abahanzi nka Bob Marley, Peter Tosh yatangiye gushyigikira umucuranzi nyarwanda wa Reggae Rasmuda.
Amakuru Rasmuda ageza kuri Integonews.com yemeza ko hashize igihe kinini agirana ibiganiro byimbitse byo mu rwego rw’ ubuhanzi na Esther Anderson.
Rasmuda yagize ati” Kugirana ibiganiro na Esther Anderson nk’ umuntu wakoranye n’ abahanzi bakomeye biranyubaka cyane kuko byatumye ndushaho kureba kure mu rugendo rw’ ubuhanzi bwanjye ahanini uyu Esther Anderson anyumvisha ko umuziki nkora ari mwiza ariko agashimangira ko ngomba kwibanda mu gukoresha ibicurangisho gakondo”.
Rasmuda akomeza avuga ko impamvu Esther ashimangira ku ikoreshwa ry’ ibikoresho gakondo ngo ni uko yemera ko Afurika ari isoko y’ inganzo ngali.
Ati” Nk’ umuntu wakoranye n’ abacuranzi b’ abahanga mu njyana ya REGGAE nka Bob Marley nta kabuza ko yizera ko umuhanzi nka njye mfite umwimerere bityo akumva ko hari amajwi meza nakura mu nanga, ikembe, umuduri , umwirongi, amakondera n’ ibindi byisnhi bitandukanye.
Mu gihe cya vuba Rasmuda arateganye gutangira gushyira mu ngiro inama yagiye agirwa na Esther Anderson aho akazakora amashusho y’ indirimbo ze zigize album ye bityo akazazohereza Anderson nawe akazagerageza kuzijyana ku rwego mpuzamahanga
Esther Anderson w’ imyaka 76 y’ amavuko yabaye gafotozi wa Robert Nesta Marley ariko amubera umujyanama (Manager) kuva muri za 1960 ariko ibyo yabivangaga n’ ibindi bikorwa byinshi birimo gukina filime anategura amarushanwa ya nyampinga abivanga no kwambika abakinnyi bya kinyamwuga ibintu yize mu rwego rwo hejuru rwa kaminuza i Londres mu Bwongereza.
reba indirimbo nshya ya Rasmuda